APSTIPRINĀTS

ar Priekules novada pašvaldības

2021. gada 30. jūnija domes sēdes lēmumu

Nr. 423 (protokols Nr. 11*,*18. punkts)



**PRIEKULES NOVADA PAŠVALDĪBA**

**Publiskais pārskats par 2020. gadu**

SATURS

[1. PAMATINFORMĀCIJA 3](#_Toc74657901)

[1.1. Izglītība 7](#_Toc74657902)

[1.2. Pašvaldības teritoriju un mājokļu sakārtošana, infrastruktūras nodrošināšana 9](#_Toc74657903)

[1.3. Tūrisms, brīvais laiks, kultūra un sports 13](#_Toc74657904)

[1.4. Sociālā aizsardzība un veselības aprūpe 16](#_Toc74657905)

[1.5. Pasākumi teritorijas attīstības plāna īstenošanā 21](#_Toc74657906)

[2. FINANŠU RESURSI UN PAŠVALDĪBAS DARBĪBAS REZULTĀTI 26](#_Toc74657907)

[**2.1.** **Pamatbudžets** 27](#_Toc74657908)

[**2.2.** **Ziedojumu un dāvinājumu budžets** 28](#_Toc74657909)

[**2.3.** **Priekules novada pašvaldības saistību apmērs** 28](#_Toc74657910)

[**2.4.** **Pašvaldības nekustamā īpašuma novērtējums** 29](#_Toc74657911)

[**2.6. Līdzdalība pašvaldības radniecīgo kapitālsabiedrību kapitālā** 30](#_Toc74657912)

[**2.7.** **Priekules novada pašvaldības pašu kapitāls** 30](#_Toc74657913)

[3. PAŠVALDĪBAS PERSONĀLS 31](#_Toc74657914)

[4. KOMUNIKĀCIJA AR SABIEDRĪBU 32](#_Toc74657915)

[5. NĀKAMAJĀ GADĀ PLĀNOTIE PASĀKUMI 33](#_Toc74657916)

[6. NEATKARĪGU REVIDENTU ZIŅOJUMS 35](#_Toc74657917)

# PAMATINFORMĀCIJA

Priekules novada pašvaldības dome darbojas saskaņā ar LR likumu “Par pašvaldībām”, 2017. gada 23. februārī apstiprināto Priekules novada pašvaldības nolikumu.

Priekules novads izveidots 2009. gada 1. jūlijā. Tajā tika apvienotas sekojošas pašvaldības:

1. Priekules pilsēta;
2. Bunkas pagasts;
3. Gramzdas pagasts;
4. Kalētu pagasts;
5. Priekules pagasts;
6. Virgas pagasts.

Priekules novada platība pēc Centrālās statistikas pārvaldes (CSP) datiem ir 520 km². Tas atrodas Latvijas un Kurzemes reģiona dienvidrietumos, robežojas ar Aizputes, Durbes, Vaiņodes, Rucavas un Grobiņas novadu, kā arī Lietuvas Republiku.

Pēc Pilsonības un migrācijas lietu pārvaldes datiem Priekules novadā 2020. gadā reģistrēti 5295 pastāvīgie iedzīvotāji. No tiem darbspējas vecumā 3364 jeb 63,5%, virs darbspējas vecuma – 1186 jeb 22,5%, savukārt līdz darbspējas vecumam 757 jeb 14%.

2020. gadā Priekules novada **dzimtsarakstu nodaļā** reģistrēti 34 jaundzimušie: 19 meitenes un 15 zēni (21 bērniem atzīta paternitāte, 12 bērni dzimuši vecākiem esot laulībā, 1 bērns bez ieraksta par tēvu). Jaundzimušo vecāki, reģistrējot dzimšanu, kopā ar dzimšanas apliecību saņem grāmatu “Mūsu Bērns”, ko no sadarbības partneriem SIA “West Solutions” saņēma dzimtsarakstu nodaļa. Šāds sadarbības līgums ir noslēgts arī 2021. gadā.

Aizvadītajā gadā laulības noslēdza noslēguši 18 pāri. Laulības noslēgtas ar svinīgu ceremoniju.

Dzimtsarakstu nodaļā tiek reģistrēti miršanas fakti. Priekules novadā kopumāmirušo skaits joprojām ir lielāks nekā dzimušo. Aizvadītajā gadā Priekules novada dzimtsarakstu nodaļā reģistrēti 91 miršanas fakti, no tiem 46 sievietes un 45 vīrieši. Priekules novada dzimtsarakstu nodaļa uzsāka darbu 2009. gada 14. augustā.

1. att. **Salīdzinājuma tabula par civilstāvokļa aktu reģistrāciju Priekules novada dzimtsarakstu nodaļā laikā no 2009. līdz 2020. gadam**

Nodaļā tiek izsniegtas atkārtotas laulības, dzimšanas un miršanas apliecības, veikti labojumi un papildinājumi civilstāvokļa aktu reģistros, sakarā ar laulības šķiršanu, vārda un uzvārda maiņu, aizgādības tiesību atņemšanu pār bērnu, paternitātes noteikšanu. Sagatavoti lēmumi jaundzimušo vecākiem par vienreizēja pabalsta piešķiršanu ģimenei sakarā ar bērna piedzimšanu.

Dzimtsarakstu nodaļa piedalās Priekules novada kultūras pasākumā “Ģimeņu dārza veidošana” ar koku un košumkrūmu stādīšanu, kur tapa Ģimeņu dārza reģistrs, kurā vecāki parakstījās. Šī tradīcija joprojām pulcē daudz vecākus ar saviem mazuļiem.

Pašvaldības administrācija ir pašvaldības iestāde, kas nodrošina domes pieņemto lēmumu izpildi, kā arī darba organizatorisko un tehnisko pusi. Administrācijas centrs atrodas Priekulē, Saules ielā 1. Tajā ietilpst šādas nodaļas:

1. Attīstības plānošanas nodaļa;
2. Dokumentu pārvaldības nodaļa;
3. Finanšu nodaļa;
4. Kultūras nodaļa.

Valsts un pašvaldības sniegto pakalpojumu pieejamības nodrošināšanai Priekules novada pašvaldībā un pagastos darbojas Valsts un pašvaldības vienotais klientu apkalpošanas centrs Priekulē un četras pašvaldības iestādes – Bunkas pagasta pārvalde, Gramzdas pagasta pārvalde, Kalētu pagasta pārvalde un Virgas pagasta pārvalde.

Izglītības funkcijas nodrošināšanai novadā izveidotas šādas izglītības iestādes:

1. Priekules vidusskola;
2. Virgas pamatskola, ar 2020. gada 1. septembri tika reorganizēta par pirmsskolas izglītības iestādi “Gaismiņa”;
3. Krotes Kronvalda Ata pamatskola;
4. Kalētu Mūzikas un mākslas pamatskola;
5. Mežupes pamatskola;
6. Pirmsskolas izglītības iestāde “Dzirnaviņas”;
7. Priekules Mūzikas un mākslas skola.

Kultūras, tradicionālo kultūras vērtību saglabāšanai, tautas jaunrades attīstības, sporta un veselīga dzīvesveida veicināšanas funkcijas nodrošināšanai izveidotas šādas iestādes un struktūrvienības:

1. Jauniešu māja “Priekule”;
2. Bunkas pagasta Bunkas bibliotēka;
3. Bunkas pagasta Krotes bibliotēka;
4. Bunkas pagasta Tadaiķu bibliotēka;
5. Gramzdas pagasta Gramzdas bibliotēka;
6. Gramzdas pagasta bibliotēkas ārējās apkalpošanas punkts;
7. Kalētu pagasta bibliotēka;
8. Priekules pilsētas bibliotēka;
9. Virgas pagasta Purmsātu bibliotēka;
10. Virgas pagasta Virgas bibliotēka;
11. Virgas pagasta bibliotēkas ārējās apkalpošanas punkts;
12. Bunkas kultūras nams;
13. Gramzdas tautas nams;
14. Kalētu tautas nams;
15. Priekules pilsētas kultūras nams;
16. Virgas tradīciju nams;
17. Priekules daudzfunkcionālā sporta halle.

Veselības aprūpes pieejamības funkcijas nodrošināšanai izveidotas šādas iestādes un struktūrvienības:

1. Aizvīķu feldšeru punkts;
2. Bunkas feldšeru punkts;
3. Gramzdas feldšeru punkts;
4. Kalētu pagasta feldšeru – vecmāšu punkts;
5. Virgas veselības aprūpes centrs;
6. Priekules feldšeru punkts.

Civilstāvokļu aktu reģistrācijas, sociālās palīdzības, aizgādnības, aizbildnības, adopcijas un bērnu personisko un mantisko tiesību un interešu aizsardzības, bērnu tiesību aizsardzības funkciju nodrošināšanai izveidotas šādas iestādes un struktūrvienības:

1. Priekules novada Dzimtsarakstu nodaļa;
2. Priekules novada bāriņtiesa;
3. Priekules novada Sociālais dienests;
4. Priekules novada Sociālā atbalsta centrs.

Būvniecības tiesiskuma kontroles nodrošināšanai izveidota iestāde Priekules novada pašvaldības būvvalde.

Pašvaldība ir kapitāldaļu turētāja šādās kapitālsabiedrībās:

1. SIA “Priekules nami”;
2. SIA “Priekules slimnīca”;
3. SIA “RAS 30”;
4. SIA “Liepājas reģiona tūrisma informācijas birojs”.

Pašvaldība ir dalībnieks šādās biedrībās un nodibinājumos:

1. biedrībā “Latvijas Pašvaldību savienība”;
2. biedrībā “Liepājas rajona partnerība”;
3. biedrībā “Latvijas pašvaldību izpilddirektoru asociācija”;
4. biedrībā “Lindāle” (atrodas likvidācijas procesā).

Priekules novada pašvaldības dome atbilstoši Republikas pilsētas domes un novada domes vēlēšanu likumam sastāv no 2017. gada 3. jūnijā pašvaldību vēlēšanās ievēlētiem 15 deputātiem, kuri pārstāv trīs sarakstus. No Nacionālās apvienības “Visu Latvijai!” – “Tēvzemei un Brīvībai/LNNK” 9 deputāti: Vija Jablonska, Ainars Cīrulis, Inita Rubeze, Rigonda Džeriņa, Gražina Ķervija, Mārtiņš Mikāls, Sarmīte Eidinta, Malda Andersone, Vaclovs Kadaģis. No Latvijas Reģionu apvienības 4 deputāti: Ruta Balode (deputāta pilnvaras izbeigusi pirms termiņa - 2020. gada 26. martā, viņas vietā stājies Andris Rosvalds), Toms Šteins, Inese Meļķe, Gatis Volkevičs. No “Latvijas Zemnieku savienības” / Partijas “Vienotība” 2 deputātes: Vizma Garkalne, Tatjana Ešenvalde.

Priekules novada domes priekšsēdētāja 2020. gadā – Vija Jablonska.

Priekules novada pašvaldības domē darbojas četras pastāvīgas komitejas:

1. Finanšu komiteja;
2. Veselības un sociālo jautājumu komiteja;
3. Tautsaimniecības un attīstības komiteja;
4. Izglītības, kultūras un sporta komiteja.

Pašvaldības funkciju pildīšanai 2020. gadā darbojās 12 komisijas:

1. Iepirkumu komisija;
2. Administratīvā komisija;
3. Vēlēšanu komisija;
4. Pamatlīdzekļu un inventāra apsekošanas un novērtēšanas komisija;
5. Pedagoģiski medicīniskā komisija;
6. Īpašumu atsavināšanas un nomas tiesību izsoles komisija;
7. Vides uzraudzības komisija;
8. Komisija sadarbībai ar nevalstiskajām organizācijām;
9. Interešu izglītības programmu izvērtēšanas komisija;
10. Lauksaimniecības zemes darījumu izvērtēšanas komisija;
11. Medību koordinācijas komisija;
12. Starpinstitūciju bērnu tiesību aizsardzības komisija;
13. Deklarētās dzīvesvietas ziņu anulēšanas un dzīvesvietas reģistrācijas komisija.

Pārskata periodā pašvaldības darbībā būtiskas izmaiņas nav notikušas, un novada iestāžu darbība turpinās līdzšinējā kārtībā, kas nodrošina iedzīvotājiem pakalpojumus iespējami tuvāk viņu dzīvesvietai.

2020. gadā Valsts un pašvaldības vienotā klientu apkalpošanas centrā sniegtas konsultācijas 2480 apmeklētājiem.

VPVKAC sniegto pakalpojumu klāsts:

1. Valsts sociālās apdrošināšanas aģentūra;
2. Valsts ieņēmumu dienests;
3. Lauksaimniecības datu centrs;
4. Lauku atbalsta dienests;
5. Nodarbinātības valsts aģentūra;
6. Pilsonības un migrācijas lietu pārvalde;
7. Uzņēmumu reģistrs;
8. Valsts darba inspekcija;
9. Valsts zemes dienests.

# Izglītība

2020. gadā Priekules novada pašvaldībā tiek finansētas 7 pašvaldības dibinātas izglītības iestādes: Priekules vidusskola, Kalētu Mūzikas un mākslas pamatskola, Krotes Kronvalda Ata pamatskola, Priekules pirmsskolas izglītības iestāde “Dzirnaviņas”, Priekules Mūzikas un mākslas skola un Mežupes pamatskola. Nelielā audzēkņu skaita dēļ Virgas pamatskolas 1. - 9. klasēs šī izglītības iestāde ar 2020. gada februāra domes lēmumu no 2020. gada 1. septembra tika reorganizēta par Virgas pirmsskolas izglītības iestādi “Gaismiņa”.

Priekules vidusskolā realizē vispārējo vidējās izglītības programmu un profesionāli orientētu vidējās izglītības programmu, kurā izglītojamie apgūst policistu darba pamatus. Gan vidusskolā, gan Kalētu, Krotes un Virgas pamatskolās tiek realizētas vispārējās pamatizglītības programmas, kā arī speciālās pamatizglītības programmas izglītojamajiem ar mācīšanās traucējumiem, bet Mežupes skola īsteno vairākas speciālās izglītības programmas izglītojamajiem ar garīgās attīstības traucējumiem. Visās pamatskolās līdzās pamatizglītības programmām tiek realizētas arī pirmsskolas izglītības programmas, tai skaitā izglītojamajiem ar jauktiem attīstības traucējumiem.

2020. gada 1. septembrī pašvaldības vispārējās izglītības iestādes apmeklēja 752 izglītojamie, tai skaitā pirmsskolas izglītības programmas apguva 240 bērni, vispārējās pamata un vidējās izglītības programmās mācās 441 skolēns, bet Mežupes pamatskolā - 71 bērns. Profesionālās ievirzes izglītības programmās Priekules Mūzikas un mākslas skolā – 112, Kalētu Mūzikas un mākslas pamatskolā – 63  audzēkņi.

2020. gadā izglītības iestāžu darbībā būtiskas izmaiņas ieviesa valstī noteiktais ārkārtas stāvoklis un COVID-19 infekcijas izplatības mazināšanai noteiktie ierobežojumi, kuru rezultātā 1. - 6. klases attālināti mācījās 2,5 mēnešus, bet 7. - 12. klases 4 no 9 mācību mēnešiem. COVID-19 infekcijas izplatības ierobežošanai klātienes mācību laikā, visas izglītības iestādes iegādājās sejas maskas pedagogiem un izglītojamajiem. Veselības stāvokļa monitoringam visās izglītības iestādēs tika iegādāti bezkontakta infrasarkanie termometri, bet Priekules vidusskola arī sejas atpazīšanas kameru ar temperatūras mērīšanas iespēju un dezinfekcijas stendu ar sejas atpazīšanas kameru un temperatūras mērīšanas iespēju Mežupes pamatskolā.

Lai palielinātu skolēnu konkurētspēju un dažādotu piedāvājumu, katru gadu Priekules novada izglītības iestāžu skolēni piedalās Valsts izglītības satura centra (VISC) noteiktajās valsts līmeņa olimpiādēs. Priekules vidusskolas skolnieces piedalījās VISC organizētajās valsts olimpiādēs bioloģijā (2. vieta), ģeogrāfijā (2. vieta), krievu valodā (atzinība), angļu valodā, latviešu valodā un literatūrā. Savukārt, Priekules vidusskolas komanda Latvijas Skolēnu 73. spartakiādes finālsacensībās “Tautas bumbā” otro gadu pēc kārtas ieguva 1. vietu.

2020. gadā paredzētajiem XI Latvijas Skolu jaunatnes dziesmu un deju svētkiem gatavojās Priekules vidusskolas deju kolektīvs un folkloras kopa “Priecele”, Kalētu Mūzikas un mākslas pamatskolas koris, Priekules Mūzikas un mākslas skolas koris un simfoniskais orķestris, Krotes Kronvalda Ata pamatskolas folkloras kopa “Traistēni”, visu skolu vizuālās mākslas pulciņi, kā arī Mežupes pamatskolas kolektīvs. Kalētu Mūzikas un mākslas pamatskolas koris ieguva 1. pakāpes diplomu Kurzemes reģiona koru skatē. Diemžēl parādīt savas prasmes kopējos svētkos Rīgā tā arī neizdevās.

Priekules vidusskolā 2020. gadā tika veikta ieejas portāla un ārējo kāpņu atjaunošanu, kā arī fasādes vienkāršota atjaunošana un lietus ūdens kanalizācijas izbūve. Veicot vērienīgus teritorijas attīrīšanas darbus no krūmājiem un bīstamajiem kokiem, tika labiekārtots skolas parks, kur darbi turpināsies arī 2021. gadā. Remonts tika veikts Priekules vidusskolas sociālā pedagoga un psihologa kabinetā un priekštelpā, kas atrodas ēkas pagrabstāvā. Par 2019. gadā un 2020. gadā saņemtajiem ziedojumiem, Priekules vidusskolas jauniešu deju kolektīvam tika iegādātas deju kurpes un tautas tērpi. Pie Priekules vidusskolas realizējies gan skolēnu, gan skolotāju, gan arī iedzīvotāju sens sapnis - uzstādīts jauns un ietilpīgs velostatīvs ar jumtiņu, tādējādi radinot velobraucējus pie labākas velokultūras un saudzīgākas attieksmes pret saviem braucamajiem.

2020. gadā Priekules Mūzikas un mākslas skolā ir iegādāti – projektors un 7 planšetdatori, 5 Web kameras, 2 printeri. Tika papildināts arī mūzikas instrumentu klāsts, iegādājoties ksilofonu un dažādu sitamo instrumentu komplektu, akordeonu un metalofonu mūzikas programmu audzēkņiem. Mākslas programmas mācību vides uzlabošanai izremontēta mākslas klase, kas tiks izmantota arī kā izstāžu telpa un iegādāta izstāžu veidošanas sistēma. 2020. gadā tika uzsākta ēkas fasādes rekonstrukcijas projekta aktualizācija un 2021. gadā tiks meklēti finanšu risinājumi Priekules Mūzikas un mākslas skolas fasādes atjaunošanai.

Priekules pirmsskolas izglītības iestādē “Dzirnaviņas” tika veikts remonts 2. grupas tualetē un virtuvē, savukārt, 6. grupā tika remontēta guļamistaba, tualete, virtuve un garderobe. Tika veikta aukstā ūdens stāvvada maiņa vienā ēkas korpusā un 5 tualetēs uzstādītas 16 jaunas kabīnes. 2020. gadā 6. grupa tika atjaunota lielā audzēkņu skaita dēļ, kas iepriekš netika izmantota pirmsskolas vecuma bērnu nodarbībām. Šajā grupā tika iegādātas jaunas rotaļlietas un nepieciešamais inventārs. 2020. gadā tika pabeigts 2019. gadā uzsāktais remonts virtuvē, kā rezultātā virtuvē ir iegādātas jaunas iekārtas – dārzeņu smalcinātājs, gaļas mašīna, putotājs, arī 7 nerūsējošā tērauda galdi.

Krotes Kronvalda Ata pamatskolā sporta zālē tika uzstādīts jauns elektroniskais tablo. Pie Krotes Kronvalda Ata pamatskolas projekta “Teritorijas daļējs labiekārtojums, gadskārtu godu un tautas tradīciju rituālu laukums Krotē, Bunkas pagastā, Priekules novadā” (pieteikuma Nr. 2019/AL13/6/A019.22.03/3) rezultātā ir labiekārtots laukums ar bruģa segumu un divām ugunskura vietām, kur iedzīvotājiem, skolēniem, folkloras kopai “Traistēni” iespējams svinēt dažādus svētkus, iedzīvināt latvju tradīcijas.

Kalētu Mūzikas un mākslas pamatskolā 2020. gadā tika veikts remonts mazās skolas zālē un vestibilā. Skolēnu labsajūtai tika iegādāts jauns skolēnu galdu komplekts datoru kabinetā, arī dažas jaunas gultas, matrači un veļas mašīna pirmsskolas vajadzībām. Mūzikas programmas apguvei papildināts instrumentu klāsts, iegādājoties marimbu. Mācību procesa efektivizācijai tika iegādāts interaktīvais ekrāns ar mobilo stendu. Kalētu Mūzikas un mākslas pamatskolas kora dalībniekiem tika uzšūti jauni tērpi – kleitas un vestes.

Pēc Virgas pamatskolas reorganizācijas no 2020. gada 1. septembra Virgas pagastā darbu uzsāka Virgas pirmsskolas izglītības iestāde “Gaismiņa”. Pirmsskolas izglītības iestādes vajadzībām tiek izmantota tikai Mazās skolas ēka un virtuves telpas ar ēdamistabu Virgas muižas ēkā. Lai vērienīgais Virgas muižas komplekss, kurā ir veikti kapitālie ieguldījumi, nestāvētu tukšs, 2020. gada nogalē tika pieņemts lēmums pārcelt uz šīm telpām Virgas pagasta pārvaldi.

2020. gadā vērienīgas pārmaiņas piedzīvoja Mežupes pamatskola, kur tika veikti muižas ēkas fasādes atjaunošanas darbi. Veikts tualešu remonts un topogrāfiskā uzmērīšana stāvlaukuma izveidei, kuru paredzēts izbūvēt 2021. gadā. Mācību procesa kvalitatīvai nodrošināšanai uzstādīts jauns manuālās projekcijas ekrāns un interaktīvais ekrāns.

2020. gadā Priekules novada pašvaldības izglītības iestādes turpina realizēt 3 Eiropas Savienības līdzfinansētus projektus:

* “Karjeras atbalsts vispārējās un profesionālās izglītības iestādēs”, Nr.8.3.5.0/16/I/001;
* “Atbalsts priekšlaicīgas mācību pārtraukšanas samazināšanai”, Nr.8.3.4.0/16/I/001;
* “Atbalsts izglītojamo individuālo kompetenču attīstībai”, Nr. 8.3.2.2/16/I/001.

Izglītības iestādes aktīvi iesaistījušās jaunā kompetencēs balstītā izglītības satura apguvē. 2020. gadā turpinājās iniciatīvas “Latvijas skolas soma” īstenošana, kurā skolēni mācību procesa ietvaros arī attālināti tiešsaistē vēroja koncertus, kinofilmas un teātra izrādes. Par vērotajiem kultūras notikumiem pēc to noskatīšanās tika organizētas diskusijas tiešsaistē, rakstītas recenzijas, kā arī izmantotas citas metodes atgriezeniskās saites iegūšanai.

2020. gadā Priekules novada pašvaldība turpināja vispārizglītojošo skolu 2. klašu audzēkņu peldētapmācību projektā “Celies, velies, ripo droši!”, līdz brīdim, kad stājās spēkā valstī noteiktie ierobežojumi mācībām klātienē, kultūras iestāžu apmeklēšanā un grupu nodarbībām, sakarā ar COVID-19 infekcijas izplatības ierobežošanu.

Priekules novada pašvaldība veic savstarpējos norēķinus par izglītības iestāžu sniegtajiem pakalpojumiem izglītojamiem, kuri mācās Priekules novada pašvaldības izglītības iestādēs, bet ir deklarēti citās administratīvajās teritorijās. 2020. gadā sagatavoti līgumi par savstarpējiem norēķiniem ar 14 pašvaldībām par 117 izglītojamajiem. 159 Priekules novada pašvaldības teritorijā deklarētie mācījās citās 16 Latvijas pašvaldību vispārējās izglītības iestādēs. 29 bērni vecumā no 5 līdz 18 gadiem nav reģistrēti nevienā Latvijas izglītības iestādē. Noskaidrots, ka viņi kopā ar vecākiem izbraukuši uz ārzemēm un apmeklē skolas tur.

# Pašvaldības teritoriju un mājokļu sakārtošana, infrastruktūras nodrošināšana

Katru gadu ievērojami līdzekļi gan no valsts mērķdotācijas, gan pašvaldības budžeta tiek ieguldīti Priekules novada teritorijas, infrastruktūras, mājokļu un pašvaldības iestāžu apsaimniekošanā un attīstībā, ielu un ceļu sakārtošanā – atjaunoti grants ceļi, uzberot grants kārtu, šķembotas ielas, tīrīti novadgrāvji, labotas caurtekas un tilti, pilsētā un pagastos izliktas ceļa zīmes satiksmes drošībai.

**Priekules pilsētā** tika pabeigta apgaismojuma izbūve Aizputes, Galvenā, Ķieģeļu, Raiņa, Paplakas, Liepājas un Saules ielās, kur papildus darbi tika uzsākti 2019. gadā. Ielu apgaismojuma labiekārtošana 2020. gadā tika veikta Vaiņodes un Dzirnavu ielas krustojumā. Kā arī tika turpināta LED lampu nomaiņa, kur 2020. gadā tika nomainītas 39 ielu apgaismojuma lampas. Gājēju drošības uzlabošanas nolūkos tika izbūvēta gājēju ietve no ēkas Liepājas ielā 9A līdz daudzdzīvokļu dzīvojamai mājai Liepājas ielā 11A, kā arī no veikala “TOP” Aizputes ielā līdz daudzdzīvokļu dzīvojamai mājai Aizputes ielā 24. Kā arī tika veikta autoceļu uzturēšana gan veicot asfaltbedrīšu remontu, arī asfaltseguma atjaunošanas darbus Saules ielā, gan grants segas uzturēšanas darbus. 2020. gadā tika veikti kapitālie ieguldījumi kultūrvēsturiskā mantojuma ēkai “Zviedru vārti”, kur tika novērsta sienu plaisāšana un atjaunota ēkas fasāde. Tika uzsākti projektēšanas darbi ietves pārbūvei Galvenā ielā, ko plānots realizēt 2021. gadā un tika aktualizēts projekts Skolas ielas pārbūvei, kuru arī plānots realizēt 2021. gadā. Labiekārtošanas darbi veikti Lībju kapos, kur uzstādīts jauns žogs, teritorijas norobežošanai no meža zvēru postījumiem. 2020. gadā Priekules pilsētā uzsākti vērienīgi darbi KF projektā “Ūdenssaimniecības pakalpojumu attīstība Priekules aglomerācijā, 2. kārta”, kuru realizē SIA “Priekules nami”. Šī projekta realizācijai Priekules novada pašvaldība saņēma aizņēmumu no Valsts kases, kas tika ieguldīts kapitālsabiedrības pamatkapitālā. Pēc SIA “Priekules nami” iniciatīvas, Skolas ielā un Galvenā ielā veikti ūdensvada remontdarbi.



*2. att.* **2020. gadā tika veikti kapitālie ieguldījumi kultūrvēsturiskā mantojuma ēkai “Zviedru vārti”**

**Priekules pagastā** uzstādīts jauns kapu žogs Judu kapos. Tāpat arī veikta autoceļu uzturēšana. Pagastu autoceļi lielākoties sastāv no grants seguma ceļiem, tādēļ lieli līdzekļi ieguldīti grants seguma atjaunošanai un ceļu greiderēšanai.

**Bunkas pagastā** 2020. gadā vērienīgi ieguldījumi tika veikti ūdenssaimniecības un kanalizācijas tīklu sakārtošanā un izbūvē. Krotes ciemā tika veikta dzeramā ūdens atdzelžošanas stacijas rekonstrukcija, kā rezultātā uzstādītas jaudīgākas ūdens atdzelžošanas iekārtas, ūdens mīkstinātāju un amonija samazināšanas iekārtas. Krotes ciemā tika izbūvēts arī kanalizācijas tīkls, lai pieslēgtu mājas ielu posmos “Dināri - Ziedkali” un “Rūķīši – Zemzari”, tika izbūvēta arī sūknētava. Arī Bunkas ciemā tika veikta dzeramā ūdens atdzelžošanas iekārtu rekonstrukcija, kuras ietvaros tika veikta filtrējošā materiāla un sprauslu nomaiņa atdzelžotājos, trīsceļu vārstu, pievadcauruļu un apsaistes nomaiņa. 2020. gada ietvaros pie jauna kanalizācijas tīkla tika arī Tadaiķu ciems, kur tika izbūvēta 850 metrus gara sadzīves kanalizācijas trase, radot iespēju pieslēgties 13 privātmājām un 1 daudzdzīvokļu mājai. Daudzdzīvokļu dzīvojamajai mājai Krasta ielā 3, 2020. gadā tika veikta gala sienas siltināšana un skursteņa remonts. Izstrādāta apliecinājuma karte jumta nomaiņai daudzdzīvokļu dzīvojamajai ēkai “Suvorova” 31, ko paredzēts īstenot 2021. gadā. Veikta ielu apgaismojuma uzlabošana, uzstādot četrus balstus un sešas laternas Bunkas centrā, Krasta ielā un nomainītas Bunkas kultūras nama lielās zāles dienas apgaismojuma lampas uz LED lampām.



*3. att.* **Gala sienas siltināšana un skursteņa remonts Krasta ielā 3**

**Kalētu pagastā** 2020. gadā uzlabota pagasta mājokļu infrastruktūra, veicot četru pagraba durvju nomaiņu daudzdzīvokļu dzīvojamajai mājai Liepu aleja 3. Tika izstrādāta apliecinājuma karte jumta nomaiņai daudzdzīvokļu dzīvojamajai mājai Liepu aleja 3A, ko paredzēts veikt 2021. gadā. Par autoceļu uzturēšanai paredzētās mērķdotācijas līdzekļiem 2020. gadā tika veikti grants seguma labošanas darbi pašvaldību ceļiem “Ozoli – Pazari” un “Darbnīcas – Lielkudumi”. Ielu apgaismojuma lampas tika nomainītas pret LED lampām, kas ir ekonomiskākas. 2020. gadā Kalētu pagasta Kalētu ciemā tika realizēts LEADER projekts “Piekļuves nodrošināšana sociāliem un veselības pakalpojumiem pierobežā - Kalētu pagastā”, kā rezultātā jaunas telpas ieguva Kalētu feldšeru punkts un sociālā dienesta darbinieki. No 2020. gada vasaras vidus Kalētu feldšeru punkta darbinieces un sociālā darbiniece sastopamas daudzdzīvokļu dzīvojamā ēkā “Brūzis”, kur ir pielāgota iespēja iedzīvotājiem iekļūt telpās izmatojot pandusa uzbrauktuvi un atbilst visām veselības uzraudzības iestāžu prasībām.



*4. att.* **2020. gadā Kalētu pagasta Kalētu ciemā tika realizēts LEADER projekts “Piekļuves nodrošināšana sociāliem un veselības pakalpojumiem pierobežā - Kalētu pagastā”**

**Gramzdas pagastā** 2020. gadā katlu mājā tika uzstādīts papildus apkures katls. Lielus kapitālos ieguldījumus 2020. gadā arī Gramzdas pagastā veica ūdensvada un kanalizācijas tīkla izbūvei, kas bija 2. kārta jau 2017. gadā realizētam projektam “Kanalizācijas un ūdensvada izbūve Priekules novada Gramzdas ciemā 1. kārta”. Projekta realizācijas ietvaros tika izbūvēts kanalizācijas tīkls ar trases garumu 840 metri, pie kura pieslēdza 18 dzīvojamās mājas, jauna ūdensvada izbūve ar trases garumu 990,5 metri, spiedkanalizācija 62,1 metri, kā arī 1 kanalizācijas sūkņu stacija. Daudzdzīvokļu dzīvojamo māju labiekārtošanai tika veikta kāpņu telpu logu nomaiņa Miera ielā 5, pagrabtelpu logu nomaiņa Miera ielā 2, 4, 5, 7, Skolas ielā 6 un Meža ielā 3. Tika izbūvēti gājēju celiņi pie daudzdzīvokļu mājām Miera ielā 5 un Meža ielā 3. Remontdarbi tika veikti Laukmuižas tiltam, izmantojot finanšu līdzekļus no autoceļu uzturēšanas mērķdotācijas. No Dabas resursu nodokļa finanšu līdzekļiem tika realizēta vides izglītības projekta “Gramzdas mežaparks” taku papildināšana ar tematisko laukumu “Četri gadalaiki” 1. kārta, uzstādot lapeni, šūpoles, soliņus un informācijas stendus. Vides izglītības projekta 2. kārtas ietvaros 2021. gadā paredzēts izbūvēt grants – šķembu stāvlaukumu automašīnām. 2020. gada nogalē tika uzsākti projektēšana ielu apgaismojuma izbūvei Nākotnes ielā un esošā ūdensvada rekonstrukcijai 1800m garumā un jauna kanalizācijas tīkla izbūvei 170m garumā Gramzdas ciemā, kuru realizācijas paredzētas 2021. gadā pašvaldības budžeta finanšu līdzekļu ietvaros.



*5. att.* **2020. gadā katlu mājā tika uzstādīts papildus apkures katls**

**Virgas pagastā** 2020. gadā veikti vairāki nozīmīgi kapitālieguldījumi pagasta infrastruktūras uzlabošanai. Izmantojot valsts autoceļu mērķdotācijas finanšu līdzekļus tika veikti jauna asfalta ieklāšanas darbi Purmsātos Dārza ielas D50 posmam 880m² (170metri) platumā, grants seguma atjaunošana Zāles ceļam B45 2,7 km garumā, kā arī apauguma noņemšana Prūšu ūdenskrātuves ceļam B41 4km kopgarumā. Veikta ielu apgaismojuma izbūve Adatiņu ceļa posmam B31 Virgas ciemā un četru ielas apgaismojuma konsoļu nomaiņa pie Virgas pagasta pārvaldes Paplakas ciemā. Pie Virgas veselības aprūpes centra veikti dīķa rakšanas un tīrīšanas darbi, kas aizsākās jau 2019. gadā un 2020. gadā tika turpināti, izmantojot Dabas resursu nodokļa finanšu līdzekļus. Rezultātā sakopta vide pie Virgas pagasta tūrisma objektiem, tika sakārtots arī dīķa meniķis. 2020. gadā tika veikta attīrīšanas iekārtu pārveidošana Virgas pagasta Melnkalnēs un Miglās. Mājokļu infrastruktūras uzlabošanai veikta pagasta dzīvokļu apkures sistēmu dūmvadu tīrīšana. Mājokļos veiktas logu nomaiņas, pārmūrētas plītis, uzbūvētas jaunas krāsnis, remontēti ūdensvadi un skursteņi. Prūšu ūdenskrātuvē tika uzsākta pontonu laipu atjaunošana, 2020. gadā atjaunota viena no pontonu laipām, bet otru paredzēts atjaunot 2021. gadā. Ar Lauku atbalsta dienesta Zivju fonda līdzdalību, Prūšu ūdenskrātuvē 2020. gadā tika veikta zivju resursu pavairošana ar 6500 zandartu mazuļu iegādi un ielaišanu ūdenskrātuvē.



*6. att.* **Prūšu ūdenskrātuvē 2020. gadā tika veikta zivju resursu pavairošana ar 6500 zandartu mazuļu iegādi un ielaišanu ūdenskrātuvē**

# Tūrisms, brīvais laiks, kultūra un sports

**Tūrisms.** Priekules novada pašvaldība ir viens no Liepājas reģiona tūrisma asociācijas kapitāldaļu turētājiem un Lauku ceļotāja biedrs. Galvenais ieguvums – tūrisma informācijas un pakalpojumu mārketings tūrisma informācijas plūsmai un tā gatavotajos materiālos.

Ņemot vērā 2020. gada ierobežojumus ceļotājiem, tas tiešā mērā skāra tūrisma nozari. Ja iepriekš bija interese par gidu pakalpojumiem, tad 2020. gadā tika strādāts pie internetvides materiālu papildināšanas un uzlabošanas, lai padarītu ceļotājiem tūrisma lapu - [*www.leismaite.lv*](http://www.leismaite.lv) ērtāku, pārskatāmāku un viegli lietojamu no viedierīcēm. Salīdzinājumā ar 2019. gadu, kad [*www.leismaite.lv*](http://www.leismaite.lv) tika izveidota, lapas apmeklējums ir audzis.

Ja iepriekš statistiku tūrisma nozare ieguva lielākoties no gidu pakalpojumu sniegšanas, tad pagājušais gads ir bijis pārmaiņu gads. 2020. gadā, ar Google Analytic programmu tiek regulāri sekots līdzi apmeklētāju interesei par tūrisma piedāvājumu.

1. tabula

**Priekules novada apmeklētāji 2020. gadā**

|  |  |  |
| --- | --- | --- |
| **Mēnesis** | **Apmeklētāju skaits** | **Apmeklētākais objekts** |
| Janvāris | 317 | Apskatīt / Top 10 |
| Februāris | 450 | Apskatīt / Top 10 |
| Marts | 1242 | Smaižu baznīcas drupas |
| Aprīlis | 1239 | Smaižu baznīcas drupas |
| Maijs | 2709 | Priekules muiža laikos līdz 1944. g. |
| Jūnijs | 1136 | Autotrase Līgo |
| Jūlijs | 1600 | Autotrase Līgo |
| Augusts | 2343 | Nakšņot |
| Septembris | 2880 | Tūrisma rallijs |
| Oktobris | 4286 | Smaižu baznīcas drupas |
| Novembris | 1966 | Smaižu baznīcas drupas |
| Decembris | 2358 | Piparkūku cepšanas izaicinājums |

Kopā pulcējot 22526 apmeklējumus. Populārākais piesaistes objekts – Smaižu baznīcas drupas (apmeklētas 983 reizes).

Novērojams, ka pieaug cilvēku interese par dzimtas saknēm, senču meklējumiem, 2. pasaules kara pēdām Priekules novadā un īpaši par pasākumiem aktīvā dzīvesveida cienītājiem. Tāpēc tiek regulāri domāts, par izklaidi visai ģimenei, bērniem, jauniešiem un “izkustēties entuziastiem”. Tūrisma rallijs, kurš jau notiek katru gadu rudenī, pulcēja 21 ekipāžu ar 79 dalībniekiem. Četri izzinošie velobraucieni, piparkūku cepšanas izaicinājums, tūrisma festivāls “Bārtas rudens”.

Liels ieguvums tūrisma nozarei ir Priekules Zviedru vārtu un muižas fasādes atjaunošana, kas tika pabeigta 2020. gada nogalē. Muižas parkā tika uzstādīts fotografēšanās rāmis.

Pagājušā gada nogalē arī tapa novada kalendārs, kā dāvana visām novada mājsaimniecībām, ar Bunkas, Gramzdas un Priekules senajām receptēm.

Priekules novadā ir 4 senlietu krātuves - Purmsātu, Krotes, Gramzdas, Kalētu senlietu krātuves. Senlietu krātuvēm, atkarībā no katra pagasta iekšējās dzīves specifikas, ir vairākas funkcijas: pagasta vēstures izziņa, izpēte, informācijas apkopošana; objektu ar kultūrvēsturisku nozīmi uzglabāšana, kā arī pagasta, novada iedzīvotāju un viesu iepazīstināšana ar saviem krājumiem. Vietējās vēstures izziņa, izpēte un informācijas apkopošanas darbs.

**Kultūra.** Kopumā 2020. gads kultūras nozarei bija sarežģīts, jo noteikumus diktēja COVID-19 pandēmija. Kultūras gada plāns ar vairāk kā 24 sarīkojumiem tika sagrauts. Ne profesionāļi, ne valsts un pašvaldība nespēja prognozēt vīrusa izplatības gaitu. Vasara ļāva atvilkt elpu un nedaudz iemidzināja Latviju, kā rezultātā rudenī infekcija atgriezās ar graujošiem apjomiem un jauniem ierobežojumiem. Līdz ar to, atskatoties uz 2020. gada kultūras sarīkojumiem, jāizdara secinājumi: nozare ir izdzīvojusi; kultūras iestādes ir izgājušas “pandēmijas skolu” un spēj būt elastīgas, piemērojoties dažādiem valdības liegumiem un uzstādījumiem; mākslinieciskās pašdarbības kolektīvi un interešu jomas pedagogi šo laiku iemācījušies pārdzīvot un spējuši atgriezties mēģinājumu un koncertu pasaulē, totālā lieguma laikā darbojoties virtuāli.

Zaudējums nozarei ir lielo sarīkojumu iztrūkums, ko Priekules novada kultūras nodaļa iepriekšējos gados realizēja, piesaistot plašas publikas un publicitātes uzmanību. 2020. gadā kultūras sarīkojumi tika paralizēti no 13. marta līdz 13. jūnijam un pēc tam - no 6. novembra līdz gada beigām.

**Realizētie kultūras sarīkojumi no 1. janvāra līdz 13. martam**:

* Edgara VĒRPES gleznu izstāde Priekules kultūras namā.
* Masku balle “Sveiks Žurkas gadā” Kalētu tautas namā.
* “Ķinķēziņu”un Kurzemesmūsdienu deju kolektīvu sadancošanas koncerts Priekules kultūras namā.
* “Kā iemīlēt sevi” – sarunas par un ap mīlestību ar lektori, grāmatu autori Inesi Prisjolkovu Gramzdas bibliotēkā.
* Dokumentālās filmas “Godaprāta ļaudis Priekules novadā” pirmizrāde.
* Barikāžu piemiņas sarīkojums “Plecu pie pleca” ar 90.gadu laikraksta ATMODA redaktori Elitu Veidemaniun aktrisi Raimondu Vazdiku Kalētu tautas namā.
* Četru Lejaskurzemes novadu un Liepājas pilsētas BĒRNU deju kolektīvu sadancošanās Bunkas kultūras namā.
* Priekulei - 92: pilsētas svētku sarīkojums ar grupu BARITONI Priekules kultūras namā.
* Liepājas simfoniskā orķestra koncerts “MOCARTS.KUZMA.DŽEZS.” Priekules Mūzikas skolas akustiskajā zālē.

**Realizētie kultūras sarīkojumi no 15. jūnija līdz 6. novembrim**:

* Siera siešanas meistardarbnīca Krotē.
* Vasaras saulgriežu ielīgošana Bunkā.
* Saulgriežu ugunskurs kopā ar FK “Traistēni” Krotē.
* Saulgriežu ieskandināšana ar kapelu “Luste” Gramzdā.
* Gruzijas virtuves meistarklase Gramzdas mežaparkā.
* Rotaslietu izstāde Kalētu bibliotēkā.
* Koncertuzvedums “TIK TEVI VIEN” Priekulē, pie Tornīša.
* Prezentācijas koncerts “PA LATVIJAS NOVADIEM AR ROBERTO”.
* Vasaras koncerts LATERNU STUNDĀ pie Priekules KN dīķa ar grupu “CRAZY DOLLS”.
* Radošās apvienības “SASPRAUDE” izstāde SIRDSDARBI.
* CĀLĒNS putu ballītē - dziedošo bērnu koncerts.
* “Purmsātu vēsture. Purmsātu muiža” - grāmatas atklāšanas svētki Purmsātu muižas parkā
* “LIELIE VASARAS PRIEKI MAZAJIEM” pie Bunkas kultūras nama.
* “Briedēns 2020” Kalētu Priedienā.
* TRADĪCIJU LAUKUMA atklāšana Krotē ar FK “Traistēni”.
* “Sudrabu Edžum 160” sarīkojums Gramzdā.
* Dzejas dienu rīta stunda “Krustām šķērsām” Purmsātu muižas parkā.
* Dzejas dienas “Grēksūdze vējam” Priekules kultūras namā.
* Priekules amatierteātra izrāde “Kungam dzērvenes cukurā” Priekules kultūras namā.
* “Izdejo dzeju dejā” Bunkas Kultūras namā.

Ārkārtējās situācijas Kultūras iestāžu darba plāns Priekules novadā tika izstrādāts, lai pārorientētos uz iestāžu darbību krīzes apstākļos, kad fiziska saskarsme tika ierobežota, bet priekšplānā izvirzījās virkne citu uzdevumu - iestāžu saimniecisko jautājumu sakārtošanā.

Priekules novada **sporta dzīvi** 2020. gadā organizēja un vadīja Priekules novada sporta vadītājs, Priekules novada sporta metodiķis, kā arī sporta organizatori Virgas, Gramzdas, Kalētu, Bunkas pagastu pārvaldēs. Lielākā daļa novada pasākumu, kas saistīti ar novada sporta dzīvi, norisinājušies Priekules daudzfunkcionālajā sporta hallē. Sporta halles piedāvātās aktivitātes: aerobikas nodarbības, basketbola treniņi, futbola treniņi, galda teniss, trenažieru zāle, novuss, alpīnisma siena, mini golfs, kā arī futbola nodarbības maziem futbolistiem futbola klubā “Bandava” u.c.

Sporta un veselīga dzīvesveida nodrošināšanai un pilnveidošanai iegādāts papildus inventārs, arī dezinfekcijas līdzekļa stends un bezkontakta termometrs. COVID-19 infekcijas izplatības noteikto ierobežojumu dēļ 2020. gadā, vairāku sporta pasākumu organizācija notika citādāk nekā ierasts. Pasākums “Vakara riksis” 2020. gadā tika organizēts kā virtuāls skriešanas izaicinājums “Virtuālais vakara riksis”, kur dalībniekiem, elektroniski reģistrējot savu dalību, bija iespēja sev izvēlētā distancē, maršrutā, brīvā dabā un attālināti piedalīties sporta aktivitātēs gan individuāli, gan kopā ar ģimeni. 2020. gadā Priekules daudzfunkcionālajā sporta hallē tika uzsākta apgaismojuma lampu nomaiņa pret ekonomiskākām LED lampām, kas turpināsies arī 2021. gadā. Lai sporta nodarbības varētu veikt brīvā dabā, ievērojot 2020. gadā valstī noteiktos ierobežojumus COVID-19 infekcijas izplatības mazināšanai, tika iegādāts mākslīgais zālājs, kas uz laiku tika ieklāts Priekules vidusskolas tenisa laukumā. Izmantojot mākslīgo zālāju, sporta nodarbības brīvā dabā turpināja Priekules novada topošie futbolisti. 2021. gadā paredzēts ierīkot mākslīgā futbola laukumu, lai atbrīvotu tenisa laukumu no mākslīgā zālāja un būtu vieta, kur veikt futbola treniņus. 2020. gadā tika uzstādīta halles zāles atdalošā siena.

# Sociālā aizsardzība un veselības aprūpe

Priekules novada iedzīvotāju sociālās palīdzības un atbalsta, kā arī tiesiskās aizsardzības funkcijas realizē 3 pašvaldības finansētas iestādes un struktūrvienības:

1. Priekules novada bāriņtiesa;
2. Priekules novada Sociālais dienests;
3. Priekules novada Sociālā atbalsta centrs.

**Priekules novada bāriņtiesa** Priekules novada administratīvajā teritorijā prioritāri nodrošina bērna vai aizgādnībā esošās personas tiesību un tiesisko interešu aizsardzību.

Bāriņtiesas funkcijas, uzdevumi un kompetence ir paredzēta Bāriņtiesu likumā, Bērnu tiesību aizsardzības likumā, Administratīvā procesa likumā un citos normatīvajos aktos. Bāriņtiesa Civillikumā paredzētajos gadījumos sniedz palīdzību mantojuma lietu kārtošanā, izdara apliecinājumus un pilda citus Bāriņtiesu likumā noteiktos uzdevumus.

Bāriņtiesas sastāvā - priekšsēdētājs un 4 bāriņtiesas locekļi, no kuriem 3 bāriņtiesas locekļi strādāja nepilnu darba slodzi. 2020. gada nogalē personālsastāvs bāriņtiesā ir mainījies.

Lai pilnveidotu profesionālo kompetenci un profesionālās darbības kvalitāti, jaunie bāriņtiesas darbinieki apguvuši profesionālās pilnveides programmu bāriņtiesas jomā un papildus apguvuši zināšanas bērnu tiesību aizsardzības jomā.

Analizējot bāriņtiesas darbu kopumā secināms, ka darba apjoms būtiski pieaudzis. Bāriņtiesā pieaudzis to gadījumu skaits, kad ir nepieciešama bāriņtiesas iejaukšanās bērnu tiesību un interešu nodrošināšanai.

Lai vislabākajā veidā nodrošinātu bērnu un aizgādnībā esošās personas tiesību un tiesisko interešu aizsardzību, bāriņtiesa organizējusi starpprofesionālu, starpinstitucionālās tikšanās, konkrētās lietās bijusi kā gadījuma vadītājs. Attiecībā uz lietu izskatīšanu, bāriņtiesa lietas izskata bāriņtiesas sēdēs un lēmumus pieņem koleģiāli.

2020. gadā bāriņtiesa ir organizējusi 36 sēdes un pieņemot tajās 36 lēmumus, no kuriem 4 par aizgādības tiesību atjaunošanu, 2 par specializētās audžuģimenes statusa piešķiršanu, 6 par aizgādņa iecelšanu, 1 par adopciju, 6 par aizbildņa atlaišanu, 4 par aizbildņa iecelšanu, 3 par atzīšanu par piemērotu aizbildņa pienākuma pildīšanai, 1 par piemērotību specializētās audžuģimenes pienākumu pildīšanai, 1 par aizgādņa iecelšanu mantojumam, 1 par atlaišanu no pienākumu pildīšanas mantojumam, 1 par uzturēšanās izbeigšanu audžuģimenē, 2 par bērna ievietošanu audžuģimenē, 1 par atzinuma iesniegšanu tiesā par bērna saskarsmes tiesību noteikšanu ar vecāku, 1 par aizgādņa rīkošanos ar personas ar ierobežotu rīcībspēju bankas kontu, 1 par ārpus ģimenes aprūpē esoša bērna viesošanos mātes ģimenē Apvienotajā Karalistē, 1 gadījumā bāriņtiesa sniegusi palīdzību personai, iedrošinot vērsties tiesā ar Pieteikumu par pagaidu aizsardzību pret vardarbību.

Bāriņtiesas lietvedībā esošo lietu kopējais skaits 2020. gadā nedaudz pieaudzis, samazinājies ierosināto lietu skaits.

2020. gadā pieaudzis to gadījumu skaits, kad bāriņtiesa informējusi Priekules novada Sociālo dienestu par ģimenēm, kurās netiek pietiekami nodrošināta bērna attīstība un audzināšana.

2020. gadā samazinājies to gadījumu skaits, kad Kurzemes rajona tiesai jāpieņem lēmums par aizgādības tiesību atņemšanu. Tas būtu skaidrojams ar to, ka ģimene savu sociālo jautājumu risināšanā veiksmīgi sadarbojas ar pašvaldības Sociālo dienestu vai citiem speciālistiem, kā rezultātā ģimenei izdodas būtiski samazināt, tostarp novērst nelabvēlīgos apstākļus ģimenē. Līdz ar ko bāriņtiesa var lemt par administratīvās lietas izbeigšanu, un nepārtraukt aizgādības tiesības vai lemt par aizgādības tiesību atjaunošanu.

2020. gadā pieaudzis aizgādnībā esošo personu skaits.

2020. gadā pieaudzis personu skaits, kuras ieceltas par aizgādni personai ar ierobežotu rīcībspēju.

Priekules novadā 2020. gadā pieaudzis aizbildņu skaits - 22 aizbildņi. Novērots, ka arvien vairāk par aizbildņiem vēlas kļūt bērnu radinieki.

2020. gadā bāriņtiesa pieņēmusi vienu lēmumu par audžuģimenes statusa piešķiršanu. Lai aktualizētu audžuģimenes jautājumu pašvaldībā, bāriņtiesa sagatavojusi un publicējusi informatīvu rakstu Priekules novada pašvaldības mājas lapā un Priekules novada pašvaldības informatīvajā izdevumā aicinot Priekules novada iedzīvotājus kļūt par audžuģimeni.

Nemainīgs palicis to gadījumu skaits, kad bāriņtiesa pieņēmusi lēmumu par ārpusģimenes aprūpi. Minētie lēmumi pieņemti saistībā ar vardarbības gadījumiem ģimenē, bērnu pamešanu novārtā, vecāku domstarpībām, atkarību izraisošo vielu lietošanas paradumiem.

Būtiski pieminēt, ka daudzas korekcijas bāriņtiesas darbā ieviesusi epidemioloģiskā situācija valstī saistībā ar COVID-19 ierobežojumiem. Lai samazinātu COVID-19 izplatību Latvijā, bāriņtiesa iespēju robežās nodrošināja daļēji attālinātu darbu. Klātienes tikšanās tika organizētas pēc iepriekšēja pieraksta, izvērtējot klātienes tikšanās nepieciešamību. Tostarp bāriņtiesai jauns izaicinājums bija pārorientēties uz attālinātām mācībām, piedalīties attālinātās sanāksmēs, tiesas sēdēs, izmantojot dažādas tiešsaistes platformas. Tostarp bāriņtiesa Priekules novada pašvaldības mājas lapā pilnveidojusi bāriņtiesas sadaļu iekļaujot informāciju par bāriņtiesas kompetenci, bērnu, vecāku, iedzīvotāju tiesībām, pienākumiem, atbildību, par juridisko palīdzību, par mediācijas pakalpojumu, par sociālā atbalsta iespējām.

Attiecībā uz korespondenci un dokumentu apriti bāriņtiesā, jāpiemin, ka 2020. gadā bāriņtiesa no dažādām institūcijām un iedzīvotājiem saņēmusi 532 vēstules, iesniegumus, uz kurām sniegtas 505 atbildes. Pēc informācijas saņemšanas vai pēc bāriņtiesas iniciatīvas veikta sarakste ar dažādām institūcijām, tādējādi risinot ar bērnu vai aizgādnībā esošās personas tiesību jautājumus. Tostarp fiziskām un juridiskām personām nodrošinātas konsultācijas bērnu tiesību aizsardzības jomā.

Informācijas iegūšanai, faktu konstatācijai, objektīvu lēmumu pieņemšanai, bāriņtiesa, ievērojot epidemioloģiskās drošības noteikumu prasības, veikusi dzīves apstākļu pārbaudes, organizējusi tikšanās ar bērniem, bērnu vecākiem, audžuģimenēm, aizbildņiem, aizgādņiem, kā arī ar dažādu institūciju pārstāvjiem.

Bāriņtiesa pēc tiesas pieprasījuma ir sagatavojusi un sniegusi atzinumus tiesai par vecāku un bērnu saskarsmes tiesībām, par personu rīcībspējas ierobežošanu un aizgādnības nodibināšanu. Tāpat bāriņtiesa vairākkārt piedalījusies Kurzemes rajona tiesas sēdēs, kā bērnu tiesību aizsardzības institūcija.

Bāriņtiesa, ievērojot normatīvajos aktos noteiktās prasības, sadarbojas ar dažādiem speciālistiem, valsts un pašvaldību iestādēm, organizācijām, piemēram, citu pašvaldību bāriņtiesām, sociālajiem dienestiem, pirmsskolas, pamatskolas, vispārējās, profesionālās izglītības iestādēm, Valsts policiju, Valsts bērnu tiesību aizsardzības inspekciju, Tieslietu ministriju, Prokuratūru, Valsts probācijas dienestu, Valsts sociālās aprūpes centru “Kurzeme” filiāli “Aizvīķi”, veselības aprūpes iestādēm, ģimenes ārstiem, psihologiem, narkologiem, psihiatriem, mediatoriem, krīžu centriem, centru Marta, Valsts sociālās apdrošināšanas aģentūru, Pilsonības un migrācijas lietu pārvaldi.

Veiksmīga sadarbība Bāriņtiesai izveidojusies ar Latvijas pašvaldību mācību centru, kā arī ar SAIF Kurzemes ģimeņu atbalsta centru “Liepāja”, tādējādi nodrošinot normatīvajos aktos noteiktās apmācības aizbildņiem, audžuģimenēm pēc iespējas tuvāk dzīves vietai.

**Priekules novada sociālais dienests** ir Priekules novada pašvaldības iestāde, kas veic sociālo darbu, organizē un sniedz sociālo palīdzību un sociālos pakalpojumus pašvaldības iedzīvotājiem.

2020. gadā pašvaldības sociālā atbalsta pasākumiem izlietoti 185297 EUR. No tiem 116411 EUR izmaksāti sociālo pabalstu veidā 231 ģimenei (406 personām). No sociālajiem pabalstiem 2020. gadā visvairāk līdzekļi izlietoti pabalstu garantētā minimālā ienākumu līmeņa nodrošināšanai izmaksai - 41573 EUR saņēmušas 72 ģimenes, dzīvokļa pabalstiem 30530 EUR saņēmušas 155 ģimenes. Pabalsti audžuģimenēm - 17270 EUR apmērā izmaksāti 4 audžuģimenēm. 7253 EUR apmērā sniegts atbalsts bāreņiem pēc ārpusģimenes aprūpes beigšanās. Citi pabalsti (pabalsts medikamentu un medicīnas pakalpojumu apmaksai, pabalsts bērna ēdināšanai, pabalsts krīzes situācijā u.c.) izmaksāti kopsummā par 19785 EUR.

*7. att.* **Sociālās palīdzības pabalstiem izlietotie līdzekļi, EUR**

*8. att.* **Izmaksātie sociālie pabalsti 2020. gadā, EUR**

Trūcīgas ģimenes statuss 2020. gadā bijis 154 Priekules novada ģimenēm (247 personām), atbalsts sniegts 78315 EUR apmērā.

2020. gadā pašvaldības apmaksātus sociālo pakalpojumu saņēmuši 31 novada iedzīvotājs par kopējo summu 67041,26 EUR. Visvairāk pieprasītais sociālais pakalpojums pašvaldībā ir ilgstošās sociālās aprūpes un sociālās rehabilitācijas pakalpojums, to 2020. gadā saņēmuši 20 novada iedzīvotāji par kopējo summu 57070,66 EUR. Novada iedzīvotāji ilgstošās sociālās aprūpes un sociālās rehabilitācijas pakalpojums saņem SIA “Priekules slimnīca” Ilgstošās sociālās aprūpes un sociālās rehabilitācijas centrā, SIA “Pansionāts Rokaiži” un Talsu novada pašvaldības iestādes pansionātā “Lauciene”. 2020. gadā pašvaldība apmaksājusi aprūpes mājās pakalpojumu 9 iedzīvotājiem par kopējo summu 9720,60 EUR (2019. gadā - 9 iedzīvotājiem par 7392,20 EUR).

*9. att.* **Pašvaldības apmaksātajiem sociālajiem pakalpojumiem izlietotie līdzekļi**

Valsts apmaksātus sociālās rehabilitācijas pakalpojumus dzīvesvietā saņēmuši 7 bērni, kas cietuši no dažāda veida vardarbības. 2020. gadā valsts apmaksātus sociālās rehabilitācijas pakalpojumus saņēmušas 3 pilngadīgas vardarbībā cietušas personas un viena vardarbību veikusi persona.

Valsts apmaksātus asistenta pakalpojumus 2020. gadā saņēmuši 34 iedzīvotāji par kopējo summu 32342,09 EUR.

Priekules novada pašvaldība kā sadarbības partneris piedalās Kurzemes plānošanas reģiona īstenotajā projektā “Kurzeme visiem”. Tā ietvaros no 2018. gada bērni ar funkcionāliem traucējumiem saņem sociālās aprūpes, sociālās rehabilitācijas un atelpas brīža pakalpojumus. 2020. gadā pakalpojumus saņēmuši 5 bērni par kopējo summu 10146,64 EUR (2019. gadā - 7624,53 EUR).

2020. gadā pašvaldība turpināja realizēt projektu “Sabiedrībā balstītu sociālo pakalpojumu infrastruktūras izveide deinstitucionalizācijas plāna īstenošanai Priekules novadā”. Ir pabeigti būvdarbi telpu piemērošanai dienas aprūpes centra un specializēto darbnīcu izveidei. Būvdarbu laikā paplašināta uzbrauktuve pie ieejas ēkā, izbūvēts pacēlājs, apvienotas un paplašinātas telpas un gaiteņi, nodrošinot vides pieejamību pakalpojuma saņemšanai cilvēkiem ar kustību traucējumiem, kā arī ēkas 2. stāvā ierīkota ventilācija, izbūvētas evakuācijas kāpnes. Projekta ietvaros 2021. gadā tiks iegādāts nepieciešamais telpu aprīkojums (mēbeles, datoraprīkojumu, kokapstrādes iekārtas un darbarīkus, šūšanas, aušanas un citu aprīkojumu, kas nepieciešams, lai iekārtotu kokapstrādes darbnīcu, telpu rokdarbiem, atpūtas telpu, dienas aprūpes centra nodarbību telpas, konsultāciju telpu, virtuvi un citas telpas). Projekta mērķis ir izveidot sabiedrībā balstītos (specializēto darbnīcu un dienas aprūpes centra) pakalpojumus pilngadīgām personām ar garīga rakstura traucējumiem iespējami tuvu dzīvesvietai, tādējādi veicinot viņu neatkarīgāku dzīvi, veicinot viņu iekļaušanos sabiedrībā, attīstot viņu patstāvīgās funkcionēšanas spējas, pašaprūpes un citas prasmes atbilstoši spējam un vajadzībām. Pakalpojumus plānots sākt sniegt 2021. gada jūlijā.

****

1. *att.* **2020. gadā pašvaldība turpināja realizēt projektu “Sabiedrībā balstītu sociālo pakalpojumu infrastruktūras izveide deinstitucionalizācijas plāna īstenošanai Priekules novadā”**

**Sociālā atbalsta centrā** Priekulē un pagastu pārvaldēs izveidotajos atbalsta punktos iedzīvotājiem turpināts sniegt higiēnas pakalpojumus (pieejama duša un veļas mazgāšana).

# 1.5. Pasākumi teritorijas attīstības plāna īstenošanā

Saskaņā ar Ministru kabineta 2014. gada 14. oktobra noteikumu Nr. 628 “Noteikumi par pašvaldību teritorijas attīstības plānošanas dokumentiem” 73. punktā noteikto, pašvaldībai ir jāaktualizē attīstības programmas rīcības un investīciju plānu ne retāk kā reizi gadā, ievērojot pašvaldības budžetu kārtējam gadam. Priekules novada attīstības programmas 2013. - 2019. gadam investīciju plāns tiek izskatīts un aktualizēts katru gadu saskaņā ar pašvaldības budžetu. Pēdējā investīciju plāna aktualizācija veikta 2021. gada 25. martā, kas apstiprināta ar domes lēmumu Nr. 224 (protokols Nr. 6, 60. punkts). Investīciju plānā precizēta informācija par projektos paveikto, par plānotajām darbībām, kā arī pievienoti jauni ieraksti.

2019. gadā beidzās Priekules novada attīstības programmas plānošanas periods, 2019. gada 29. martā dome pieņēma lēmumu Nr. 137 (protokols Nr. 3, 10. punkts) par Priekules novada attīstības programmas 2013. - 2019. gadam darbības termiņa pagarināšanu un jaunas attīstības programmas 2020. - 2026. gadam izstrādes uzsākšanu. Pēc lēmuma pieņemšanas sākās darbs pie jaunās attīstības programmas izstrādes, kas, ņemot vērā valstī uzsākto Administratīvi teritoriālo reformu un ar to saistītiem nosacījumiem un ierobežojumiem, tika pārtraukts 2019. gada 31. oktobrī (domes lēmums Nr. 581 (protokols Nr. 14, 53. punkts)). Ņemot vērā normatīvajos aktos noteikto Priekules novada attīstības programma 2013. - 2019. gadam ir uzskatāma par pagarinātu līdz jaunas attīstības programmas apstiprināšanai. Administratīvo teritoriju un apdzīvoto vietu likums nosaka, ka ar 2021. gada pašvaldību vēlēšanām tiek izveidots Dienvidkurzemes novads, kurā ietilpst pašreizējā Priekules novada teritorija un septiņu blakus esošo novadu teritorijas. Administratīvo teritoriju un apdzīvoto vietu likums nosaka, ka jaunveidojamam Dienvidkurzemes novadam savus attīstības plānošanas dokumentu projektus jāizstrādā kopā ar Liepājas valstspilsētas pašvaldību. Lai nodrošinātu kvalitatīvu Liepājas valstspilsētas un jaunizveidojamā Dienvidkurzemes novada attīstības plānošanu, apzinātu teritoriju vajadzības, attīstības un sadarbības projektus starp Liepāju un jaunizveidojamo Dienvidkurzemes novadu, sasaistot tos ar Latvijas Nacionālā attīstības plāna 2021. - 2027. gada prioritātēm, sagatavotos Eiropas Savienības fondu plānošanas perioda investīcijām pēc 2021. gada, kā arī, pamatojoties uz likuma “Par pašvaldībām” 14. panta otrās daļas 1. punktu, Attīstības plānošanas sistēmas likuma 5. panta otrās daļas 11. punktu un 6. panta ceturto daļu, Teritorijas attīstības plānošanas likuma, 12. panta pirmo daļu, Administratīvo teritoriju un apdzīvoto vietu likuma pārejas noteikumu 9. un 25. punktu, Ministru kabineta 2014. gada 14. oktobra noteikumu Nr. 628 "Noteikumi par pašvaldību teritorijas attīstības plānošanas dokumentiem" 2. punktu, 2020. gada 13. oktobra Ministru kabineta noteikumu Nr. 631 “Jaunizveidojamo pašvaldību teritorijas attīstības plānošanas dokumentu projektu valsts līdzfinansējuma piešķiršanas kārtība” 2. punktu, Dienvidkurzemes novada Finanšu komisijas 2020. gada 30. oktobra lēmumu (rakstiskās lēmuma pieņemšanas procedūras protokols Nr. 10, lēmums Nr. 1), 2021. gada 25. februārī, Priekules novada pašvaldības dome pieņēma lēmumu Nr. 91 “Par Liepājas valstspilsētas un jaunizveidojamā Dienvidkurzemes novada Ilgtspējīgas attīstības stratēģijas līdz 2035. gadam un Liepājas valstspilsētas un jaunizveidojamā Dienvidkurzemes novada attīstības programmas 2022. - 2027. gadam izstrādes uzsākšanu” (protokols Nr. 4, 23. punkts). Priekšdarbi šāda lēmuma pieņemšanai tika uzsākti jau 2020. gada vasarā, kad visu jaunveidojamā Dienvidkurzemes novadā ietilpstošo pašvaldību un Liepājas pilsētas attīstības plānošanas speciālisti uzsāka darbi pie plānošanas dokumentu darba uzdevuma izstrādes. 2021. gada pavasarī ir parakstīts līgums ar konsultantu par minēto plānošanas dokumentu izstrādi, ir notikušas 11 jomu tematiskās darba grupas un iedzīvotāju aptauja. Tematiskajās darba grupās un aptaujā tika aicināts piedalīties ikviens novada iedzīvotājs, lai paustu savu viedokli, redzējumu un idejas dažādu ieceru īstenošanai, lai kopīgiem spēkiem izveidotu vidi, kurā justies ērti un saņemt nepieciešamos pakalpojumus ikvienam iedzīvotājam. Darbs pie Liepājas valstspilsētas un jaunizveidojamā Dienvidkurzemes novada Ilgtspējīgas attīstības stratēģijas līdz 2035. gadam un Liepājas valstspilsētas un jaunizveidojamā Dienvidkurzemes novada attīstības programmas 2022. - 2027. gadam izstrādes noritēs visu 2021. gadu un jauno dokumentu apstiprināšana plānota 2022. gada pirmajā pusē.

2018. gada rudenī pašvaldības dome pieņēma lēmumu par Priekules novada teritorijas plānojuma 2015. - 2026. gadam grozījumu izstrādes uzsākšanu, jo no plānojuma pieņemšanas brīža ir mainījusies likumdošana, kas ir jāņem vērā izstrādājot un ieviešot teritorijas plānojumu, kā arī tika konstatēta nepieciešamība veikt praktiskas izmaiņas esošajā plānojumā saistībā ar teritoriju faktisko izmantošanu un tika saņemti arī novada iedzīvotāju ierosinājumi par nepieciešamību veikt izmaiņas šajā dokumentā. Līdz 2019. gada sākumam, veicot publisko iepirkuma procedūru, tika noskaidrots komersants, kurš veiks plānojuma grozījumu izstrādi un līgums ar SIA “Baltkonsults” tika noslēgts 2019. gada 24. janvārī. Pēc līguma noslēgšanas uzsākās intensīvs darbs pie plānojuma grozījumu izstrādes un 2019. gada nogalē tika saņemta plānojuma grozījumu 1.0 redakcija, kuru 2019. gada 28. novembrī ar domes lēmumu Nr. 679 (protokols Nr. 15, 85. punkts) nodeva pirmai publiskai apspriešanai un atzinumu saņemšanai. Šī nebija pēdējā dokumenta publiskā apspriešana, jo dažādu iebildumu, rekomendāciju un ieteikumu dēļ tika sagatavotas kopumā 3 redakcijas. Turklāt šo redakciju publisko apspriešanu stipri ietekmēja valstī izsludinātā ārkārtējā situācija dēļ COVID-19 ierobežošanas. 2020. gada rudenī veiksmīgi noslēdzās dokumenta trešās redakcijas publiskā apspriešana, kā rezultātā pašvaldība izdeva saistošos noteikumus un nodeva tos Vides aizsardzības un reģionālās attīstības ministrijai izvērtēšanai. 2021. gada sākumā tika saņemta Vides aizsardzības un reģionālās attīstības ministrijas vēstule ar norādēm par dokumenta precizēšanu, balstoties uz kurām tika sagatavota Priekules novada teritorijas plānojuma 2015. - 2026. gadam grozījumu 4.0 redakcija, kura ar pašvaldības domes 2021. gada 29. aprīļa lēmumu Nr. 305 (protokols Nr. 7, 81. punkts) tika apstiprināta un nodota publiskajai apspriešanai. Saskaņā ar normatīvajiem aktiem publiskās apspriešanas termiņš nevar būt īsāks par trim nedēļām un pašu publisko apspriešanu varēs organizēt tiklīdz to pieļaus valstī noteiktie COVID-19 epidemioloģiskās drošības nosacījumi.

2019. gadā notika 2018. gadā realizētā projekta “Priekules novada lauku grants ceļu pārbūve uzņēmējdarbības attīstībai” pārbaude no Lauku atbalsta dienesta puses. Pārbaudes laikā neatbilstības netika konstatētas un drīzumā pašvaldība saņēma atlikušo finansējuma daļu no fonda.

2019. gadā tika iesniegti divi projektu pieteikumi Interreg V-A Latvijas - Lietuvas pārrobežu programmas 3. uzsaukumam. Šie projekti bija “Kultūras objektu saglabāšana un pielāgošana mūsdienu vajadzībām” (Preservation and adaptation of cultural objects to contemporary needs), (HIPP), LLI-503 un “Zaļās infrastruktūras attīstība kā veiksmīgas pārrobežu sadarbības atslēga” (Development of green infrastructure as a key for successful cross border cooperation), (Green social arenas), LLI-504. Abu projekta pieteikumu vērtēšana noslēdzās 2020. gada marta mēnesī. Abiem projektiem pietrūka pavisam nedaudz procentpunktu līdz apstiprināšanai - attiecīgi 14 un 2 procentpunkti. Lai arī finansējums no Eiropas fondiem netika saņemts, tomēr darbi pie iecerēm notika un to rezultātus iedzīvotāji varēja redzēt 2020. gada rudens pusē, jo tika veikti “Zviedru vārtu” fasādes atjaunošanas darbi, kā arī skolas parks piedzīvoja jūtamas pārmaiņas.

Iepriekšējos gados notika vēl divu Interreg V-A Latvijas-Lietuvas pārrobežu programmas apstiprinātu projektu realizēšana, to pirmsākumi meklējami 2017. gada maijā, kad fondam tika iesniegti projekta pieteikumi - “Kapacitātes un saiknes stiprināšana starp pašvaldību administrācijām un vietējām kopienām, lai uzlabotu dzīves apstākļus un sociālo dzīvi lauku rajonos Kuliai (LT) un Kalēti (LV)” un “Video novērošanas kameru uzstādīšana, veicinot drošības pasākumus Latvijā un Lietuvā”. Īstenojot šos projektus uzbūvēts sporta laukums Kalētu pagastā, organizētas dažādas kopīgas sporta aktivitātes abu projektā iesaistīto teritoriju iedzīvotājiem un uzstādītas 27 videonovērošanas kameras visā novadā. Bez šo projektu pieteikumu vērtēšanas un precizējumu veikšanas, pašu projektu ieviešana ilga līdz 2019. gada nogalei. 2020. gads šiem projektiem pielika beidzamo punktu, jo tika apstiprinātas pēdējās atskaites un saņemti gala maksājumi.

2020. gadā noslēdzās arī divu iepriekš apstiprinātu ELFLA LEADER projektu realizēšana. Viens no tiem ir Kalētu pagasta Kalētu ciemā realizētais “Piekļuves nodrošināšana sociāliem un veselības pakalpojumiem pierobežā – Kalētu pagastā”, pieteikuma Nr. 2019/AL13/6/A019.22.03/6. Realizējot projektu veikts pašvaldības telpu, ēkā “Brūzis”, remonts. Pēc projekta realizēšanas uz jaunām telpām ir pārcēlies Kalētu sociālais dienas atbalsta centrs un feldšeru punkts. Jaunajās telpās nodrošināta piekļuve arī personām ar īpašām vajadzībām. Otrs projekts ir “Teritorijas daļējs labiekārtojums, gadskārtu godu un tautas tradīciju rituālu laukums Krotē, Bunkas pagastā, Priekules novadā”, pieteikuma Nr. 2019/AL13/6/A019.22.03/3. Realizējot šo projektu labiekārtoja teritoriju pie Krotes Kronvalda Ata pamatskolas ar bruģa segumu un divām ugunskura vietām, rezultātā iegūstot labiekārtotu laukumu, kur iedzīvotājiem iespējams svinēt dažādus svētkus, kā arī pulcēties citām vajadzībām. Galvenie laukuma saimnieki ir pagasta folkloras kopa “Traistēni”, kuri šajā vietā iedzīvina latvju tradīcijas. Par abiem projektiem ir saņemti līdzfinansējumi no Lauku atbalsta dienesta administrētā ELFLA fonda.



*11. att..* **Projekta “Teritorijas daļējs labiekārtojums, gadskārtu godu un tautas tradīciju rituālu laukums Krotē, Bunkas pagastā, Priekules novadā” Krotes tradīcija laukuma atklāšana**

Neskatoties uz to, ka Eiropas savienības fondu plānošanas periods tuvojās beigām, 2020. gadā bija iespēja iesniegt arī jaunus projekta pieteikumus ELFLA LEADER programmā. Šajā uzsaukumā no pašvaldības tika iesniegti septiņi projektu pieteikumu no kuriem finansējums pietika vien pieciem projektiem līdz ar to biedrības “Liepājas rajona partnerība” un Lauku atbalsta dienesta apstiprinājumu saņēma šādi projekti:

1. “Aprīkojuma iegāde Bunkas kultūras namam iedzīvotāju sabiedrisko aktivitāšu nodrošināšanai un jaunu pakalpojumu veidošanai”, Nr.2020/AL13/7/A019.22.03/1, projekta vadītāja Patricija Andersone;
2. “Velo statīva ar jumtiņu iegāde - jaunās paaudzes velo kultūras uzlabošanai”, Nr.2020/AL13/7/A019.22.03/4, projekta vadītāja Una Ržepicka;
3. “Trīspadsmit tūrisma informācijas zīmju izgatavošana un uzstādīšana Priekules novada Virgas pagasta dabas, vēstures un tūrisma objektos”, Nr.2020/AL13/7/A019.22.03/8, projekta vadītāja Daiga Egle;
4. “Badmintona inventāra iegāde”, Nr.2020/AL13/7/A019.22.03/10, projekta vadītājs Mārtiņš Mikāls;
5. “Aprīkojuma iegāde mobilās brīvdabas kultūrtelpas nodrošināšanai Virgas pagasta iedzīvotāju kultūras un citu sabiedrisko aktivitāšu nodrošināšanai”, Nr.2020/AL13/7/A019.22.03/13, projekta vadītāja Daira Šalma.



*12. att.* **Projektā “Aprīkojuma iegāde mobilās brīvdabas kultūrtelpas nodrošināšanai Virgas pagasta iedzīvotāju kultūras un citu sabiedrisko aktivitāšu nodrošināšanai” iegādātais inventārs**

2020. gadā pilnībā realizēt izdevās trīs no pieciem projektiem. Bunkas kultūras nams ir ticis pie jauna un moderna projektora, nolaižamā ekrāna, pārvietojamām tumbām, skaņu pults un portatīvā datora, kas ļaus uzlabot kultūras nama sniegtos pakalpojumus un radīs jaunas iespējas kultūras namā esošajiem radošajiem kolektīviem. Pie Priekules vidusskolas realizējies, gan skolēnu, gan skolotāju, gan arī iedzīvotāju sens sapnis - uzstādīts jauns un ietilpīgs velo statīvs ar jumtiņu, tādējādi radinot velobraucējus pie labākas velokultūras un saudzīgākas attieksmes pret saviem braucamajiem. Virgas pagasta iedzīvotāju ērtībai ir iegādātas vairākas dažādas teltis āra pasākumu rīkošanai, kā arī pārvietojamā skatuves platforma un soli pasākumu apmeklētājiem. Par šiem projektiem ir iesniegti gala maksājumu pieprasījumi un ir saņemta ELFLA piešķirtā daļa. Savukārt badmintona inventāra iegādes un 13 tūrisma zīmju uzstādīšanas projekta realizācija turpinājās 2021. gadā. 13 tūrisma zīmju uzstādīšanas projekts jau ir pabeigts un ir saņemti gala maksājumi no Lauku atbalsta dienesta, savukārt badmintona inventāra projektā tiek realizētas pēdējās aktivitātes

Eiropas savienības sociālā fonda projekts “Celies, velies, ripo droši!” sācis darboties 2017. gadā un nodrošina ne tikai apmācību peldēšanā skolas vecuma bērniem, bet arī dažādas aktivitātes veselīgam dzīvesveidam pirmsskolas vecuma bērniem un viņu vecākiem, kā arī senioriem. 2020. gadā Priekules novada pašvaldība turpināja vispārizglītojošo skolu 2. klašu audzēkņu peldētapmācību projektā līdz brīdim, kad stājās spēkā valstī noteiktie ierobežojumi mācībām klātienē, kultūras iestāžu apmeklēšanā un grupu nodarbībām, sakarā ar COVID-19 infekcijas izplatības ierobežošanu. 2021. gada izaicinājums ir pilnveidot projektā paredzētās aktivitātes un pielāgot jauniem apstākļiem, lai arī ierobežojumu laikā varētu organizēt dažādas veselību veicinošas aktivitātes attālinātā formātā. Jau zināms, ka 2021. gadā attālināti notiks “Māmiņskolas nodarbības”.

Atbalstot uzņēmējdarbību un vietējās iniciatīvas, pašvaldība ar līdzfinansējumu atbalsta biedrības, kuras realizē dažādus projektus un pasākumus. Pašvaldība izsludināja projektu konkursu, kur biedrībām un saimnieciskās darbības veicējiem bija iespēja piedalīties projektu konkursā un realizēt savas ieceres kādā no konkursa sadaļām. 2020. gada projektu konkursā tika iesniegti 6 projektu pieteikumi, no kuriem atbalstu saņēma visi iesniegtie projekti. Atbalstu saņēmušas biedrības Paplakas baptistu draudze, Priekules baptistu draudze, Misija Tēva nams un Saspraude. 2021. gadā šī tradīcija tiek turpināta un ir noslēgusies 2021. gada projektu konkursa vērtēšana, šobrīd notiek līgumu slēgšana ar biedrībām par projektu realizēšanu.

Pašvaldība, balstoties uz kolēģu pieredzi, 2020. gadā nolēma uzsākt jaunu iniciatīvu mazo uzņēmēju atbalstam un gada nogalē apstiprināja Projektu konkursu uzņēmējdarbības veicināšanai Priekules novadā nolikumu un izsludināja pirmo šāda veida projektu konkursu esošiem un topošiem uzņēmējiem. Projektu konkursa kopējais budžets bija paredzēts 5000,00 EUR no pašvaldības budžeta līdzekļiem, vienam projektam paredzot ne vairāk kā 2 500,00 EUR lielu atbalstu, kas sastāda ne vairāk kā 50 % no projekta kopējām izmaksām. Projektu konkursa mērķis ir, sniedzot Pašvaldības atbalstu veicināt Priekules novada ilgtspējīgu attīstību, sekmējot esošo uzņēmēju attīstību un veicinot fizisku personu iesaistīšanos uzņēmējdarbībā. Projektu pieteikumu iesniegšanas beigu termiņš beidzās 2021. gada pašā sākumā - 4. janvārī, kam sekoja saņemto projekta pieteikumu izvērtēšana un rekomendāciju sniegšana domei projekta pieteikumos prasītā finansējuma piešķiršanai. Šī konkursa pirmajā uzsaukumā tika iesniegti divi projektu pieteikumi un par abiem tika sniegtas pašvaldības domei pozitīvas rekomendācijas līdzfinansējuma piešķiršanai. Marta mēnesī abi pretendenti saņēma piešķirto finansiālā atbalsta daļu un uzsāka projektu realizēšanu. Projekti jārealizē gada laikā.

2020. gadā, jau trešo reizi tika organizēts Izglītības un zinātnes ministrijas ar Eiropas savienības fondu līdzekļiem atbalstītais projektu konkurss jaunatnes iniciatīvām mācību motivācijas palielināšanai. Katrai pašvaldībai, kura piedalās šī projektu konkursa organizēšanā, tiek piešķirta apstiprināmo projektu kvota. 2020. gadā mūsu pašvaldības kvota bija trīs projekti un katram projektam pieejamais finansējums ir 4 600 EUR, kas 100% apmērā tiek finansēts no Eiropas sociālā fonda. Projektu konkursā mūsu pašvaldībā tika saņemti divi projektu pieteikumi no kuriem, izvērtējot pēc konkursa nolikumā apstiprinātajiem kritērijiem, atbalstu ieguva viens projekts, kuru iesniedza biedrība “kultūrBĀKA”. 2021. gadā pašvaldība turpina piedalīties šī projektu konkursa organizēšanā, ir noslēdzies projektu pieteikumu iesniegšanas termiņš un notiek saņemto pieteikumu vērtēšanas process. Izmaiņas attiecībā uz šo konkursu ir tādas, ka atšķirībā no 2020. gada, 2021. gadā pašvaldības kvota ir viens projekts. Projektam pieejamais finansējums paliek nemainīgs un ir 4 600 EUR, kas 100% apmērā tiek finansēts no Eiropas sociālā fonda.

# ****FINANŠU RESURSI UN PAŠVALDĪBAS DARBĪBAS REZULTĀTI****

Pašvaldības darbības finansiālo pamatu veido budžets, kas kalpo kā instruments pašvaldības autonomo funkciju izpildes nodrošināšanai, ekonomisko un sociālo vajadzību sabalansēšanai un pašvaldības administratīvās teritorijas ilgtspējīgai attīstībai. Priekules novada pašvaldības 2020. gada budžets veidojas no pamatbudžeta un ziedojumu un dāvinājumu budžeta. Līdz 2020. gadam atsevišķi tika izdalīts speciālais budžets, kas sastāvēja no mērķdotācijas autoceļu un ielu uzturēšanai un dabas resursu nodokļa, taču sākot ar 2020. gadu speciālā budžeta līdzekļi tika iekļauti pamatbudžeta sastāvā. 2020. gadā pašvaldības budžeta kopējie ieņēmumi bija 9 453 847 EUR, izdevumi 9 773 302 EUR.

2. tabula

**Priekules novada pašvaldības kopbudžets no 2019. gada līdz 2021. gadam**

|  |  |  |  |
| --- | --- | --- | --- |
|  | **2019. gada izpilde EUR** | **2020. gada**  **izpilde EUR** | **2021. gada plāns EUR** |
| **IEŅĒMUMI** |  |  |  |
| Pamatbudžeta ieņēmumi | 8 806 666 | 8 154 127 | 6 584 965 |
| Speciālā budžeta ieņēmumi | 297 226 | 0 | 0 |
| Ziedojumi un dāvinājumi | 3 056 | 976 | 0 |
| Līdzekļu atlikums uz gada sākumu pamatbudžetā | 763 529 | 1 099 252 | 781 238 |
| Līdzekļu atlikums uz gada sākumu speciālajā budžetā | 184 142 | 0 | 0 |
| Līdzekļu atlikums uz gada sākumu Ziedojumi un dāvinājumi | 3 567 | 2064 | 623 |
| Kredītlīdzekļu piesaiste | 0 | 1 288 301 | 1 288 301 |
| **Kopā** | **10 058 186** | **11 843 464** | **8 655 127** |
| **IZDEVUMI** |  |  |  |
| Pamatbudžeta izdevumi | 6 711 195 | 9 770 884 | 7 004 382 |
| Speciālā budžeta izdevumi | 481 368 | 0 | 0 |
| Ziedojumu un dāvinājumu izdevumi | 4 559 | 2 418 | 623 |
| Aizdevumu atmaksa | 1 789 132 | 367 832 | 354 820 |
| Ieguldījums kapitālsabiedrību pamatkapitālā | 0 | 1 389 776 | 1 288 301 |
| Līdzekļu atlikums uz gada beigām pamatbudžetā | 1 099 252 | 781 238 | 0 |
| Līdzekļu atlikums uz gada beigām speciālajā budžetā | 0 | 0 | 0 |
| Līdzekļu atlikums uz gada beigām Ziedojumi un dāvinājumi | 2064 | 623 | 0 |
| **Kopā** | **8 986 254** | **11 530 910** | **8 648 126** |

## **Pamatbudžets**

Pamatbudžeta ieņēmumus veido nodokļu ieņēmumi, nenodokļu ieņēmumi, maksas pakalpojumi un citi pašu ieņēmumi un transferti. Priekules novada pašvaldības pamatbudžetā 54,90% no kopējiem ieņēmumiem veido transferti mērķdotāciju veidā no valsts budžeta un ES struktūrfondiem, 35,00% nodokļu ieņēmumi, 6,14% - nenodokļu ieņēmumi, kā arī 3,97% maksas pakalpojumu un citi pašu ieņēmumi. 2020. gadā pamatbudžeta ieņēmumi bija 8 154 124 EUR, kas ir par 652 539 EUR jeb 7,41% mazāk nekā 2019. gadā. Tabulā Nr. 2 ir attēlots ieņēmumu un izdevumu sadalījums pa pozīcijām, kā tiek grupēti gan ieņēmumi, gan izdevumi.

3. tabula

**Priekules novada pašvaldības pamatbudžeta izlietojums 2019. un 2020. gadā**

|  |  |  |  |  |
| --- | --- | --- | --- | --- |
| **Nr.p.k.** | **Finansiālie rādītāji** | **Faktiskā izpilde**  **2019. gadā** | **2020. gadā** | |
| **Apstiprināts budžets** | **faktiskā izpilde** |
| 1. | Ieņēmumi (kopā) | 8 806 666 | 8 054 648 | 8 154 127 |
| 1.1. | dotācijas | 3 642 125 | 4 119 081 | 4 163 882 |
| 1.2. | maksas pakalpojumi un citi pašu ieņēmumi | 3 635 164 | 3 534 072 | 3 677 883 |
| 1.3. | ārvalstu finanšu palīdzība | 1 529 377 | 401 495 | 312 362 |
| 2. | Izdevumi (kopā) | 6 711 195 | 8 690 307 | 8 019 086 |
| 2.1. | uzturēšanas izdevumi (kopā) | 6 304 874 | 7 054 462 | 6 461 685 |
| 2.1.1. | kārtējie izdevumi | 5 624 965 | 6 514 322 | 5 969 182 |
| 2.1.2. | procentu izdevumi | 216 | 5 809 | 5 809 |
| 2.1.3. | subsīdijas, dotācijas, sociālie pabalsti | 544 030 | 375 144 | 327 742 |
| 2.1.4. | kārtējie maksājumi Eiropas Kopienas budžetā un starptautiskā sadarbība | 42 990 | 56 742 | 56 741 |
| 2.1.5. | uzturēšanas izdevumu transferti | 100 623 | 102 445 | 102 211 |
| 2.2. | izdevumi kapitālieguldījumiem (kopā) | 398 371 | 1 635 806 | 1 557 401 |
| 2.2.1. | kapitālo izdevumu transferti | 0 | 39 | 39 |

Pamatbudžeta ieņēmumu prognoze izpildīta par 101,24%. Jāatzīmē, ka 2020. gadā apstiprinātais pamatbudžeta plāns tika grozīts, gada laikā palielinot pamatbudžeta ieņēmumus par 875 580 EUR.

## **Ziedojumu un dāvinājumu budžets**

2020. gadā kopumā ziedojumu un dāvinājumu budžetā saņemti 976 EUR. Šie ziedojumi saņemti naudā, visi saņemtie ziedojumi ir izlietoti noteiktam mērķim.

4. tabula

**Priekules novada pašvaldības ziedojumu un dāvinājumu budžeta izlietojums 2019. un 2020. gadā**

|  |  |  |  |  |
| --- | --- | --- | --- | --- |
| **Nr.p.k.** | **Finansiālie rādītāji** | **Faktiskā izpilde**  **2019. gadā** | **2020. gadā** | |
| **apstiprināts likumā** | **faktiskā izpilde** |
| 1. | Finanšu resursi izdevumu segšanai (kopā) | 3 056 | 400 | 976 |
| 1.4. | ziedojumi un dāvinājumi | 3 056 | 400 | 976 |
| 2. | Izdevumi (kopā) | 4 559 | 2 464 | 2 342 |
| 2.1. | uzturēšanas izdevumi (kopā) | 2 594 | 2 464 | 2 342 |
| 2.2. | izdevumi kapitālieguldījumiem | 1 965 | 0 | 0 |

Salīdzinot ar 2019. gadu, saņemto ziedojumu apjoms par 2080 EUR ir samazinājies. No kopējās ziedojumu summas 100% ir apmērā ir ziedojumi no fiziskām personām.

## **Priekules novada pašvaldības saistību apmērs**

Priekules novada pašvaldība 2020. gadā palielināja savu kredītportfeli par 2 576 602 EUR, saņemot aizņēmumu Valsts kasē, kas tika ieguldīts SIA “Priekules nami” pamatkapitālā. Aizņēmums tika saņemts KF projekta “Ūdenssaimniecības pakalpojumu attīstība Priekules aglomerācijā, 2. kārta” realizācijai. Aizņēmuma summas izmaksa ir dalīta divos gados – 2020. un 2021. gadā.

13. att. **Saistību apmērs no 2018. gada līdz 2021. gadam, %**

Attēlā Nr. 1 ir vērojams pašvaldības saistību apmēra samazinājums, kas skaidrojams ar 2019. gada un 2020. gada situāciju valstī, kad netika izsniegti Valsts aizdevumi pašvaldības investīciju projektu realizēšanai.

5. tabula

**Priekules novada pašvaldības galvojuma apmērs**

|  |  |  |  |  |  |
| --- | --- | --- | --- | --- | --- |
| **Aizdevējs** | **Mērķis/**  **Aizņēmējs** | **Atmaksas termiņš** | **Galvojuma summa** | **Pārskata perioda sākumā** | **Pārskata perioda beigās** |
| Valsts kase/ Ziemeļu investīciju banka USD | SIA "Liepājas RAS" Liepājas reģiona atkrituma saimniecības projekts | 04.01.2022. | 50 533 | **10 793** | **4 941** |

Priekules novada pašvaldības galvojuma apmērs ir 4.85% no kopējās aizdevuma pamatsummas (1 500 000 USD), kura ir 72 777,63 USD jeb 50 533 EUR.

## **Pašvaldības nekustamā īpašuma novērtējums**

Priekules novada pašvaldība nekustamā īpašuma sastāvā uzskaita īpašumā un valdījumā esošo un piekrītošo zemi zem ēkām un būvēm, kultivēto zemi, atpūtai un izklaidei izmantojamo zemi, pārējo zemi, visas īpašumā un valdījumā esošās ēkas un būves, kā arī turējumā nodotos pašvaldības īpašumus. Priekules novada pašvaldības īpašumā un piekritībā esošo ēku, būvju un pārējā nekustamā īpašuma kopējā bilances vērtība 2020. gada 31. decembrī ir 17 543 869 EUR jeb 88,45% no pamatlīdzekļu kopējās bilances vērtības. Nemateriālo ieguldījumu un pamatlīdzekļu bilances vērtība sīkāk attēlota tabulā Nr. 4, kur norādītās atlikušās vērtības attēlotas pa pozīcijām.

6. tabula

**Priekules novada pašvaldības nemateriālo ieguldījumu un pamatlīdzekļu atlikusī uzskaites vērtība 2020. gadā**

|  |  |  |  |
| --- | --- | --- | --- |
| **Aktīvs** | **Atlikusī vērtība uz 01.01.2020.** | **Atlikusī vērtība uz 31.12.2020.** | **Izmaiņas,**  **EUR** |
| **Nemateriālie ieguldījumi kopā** | **20 588** | **40 166** | **19 578** |
| Attīstības pasākumi un programmas | 2 320 | 23 761 | 21 441 |
| Licences, koncesijas un patenti, preču zīmes un tamlīdzīgas tiesības | 3 334 | 4 155 | 821 |
| Pārējie iepriekš neklasificētie nemateriālie ieguldījumi | 8 436 | 12 250 | 3 814 |
| Nemateriālo ieguldījumu izveidošana | 6 498 | 0 | -6 498 |
| **Pamatlīdzekļi kopā** | **19 354 968** | **19 833 834** | **478 866** |
| Zemes, ēkas un būves | 15 115 571 | 15 720 532 | 604 961 |
| Tehnoloģiskās iekārtas un mašīnas | 3 568 | 2 542 | -1 026 |
| Pārējie pamatlīdzekļi | 1 202 657 | 1 187 457 | -15 200 |
| Pamatlīdzekļu izveidošana un nepabeigtā būvniecība | 194 934 | 67 473 | -127 461 |
| Turējumā nodotie valsts un pašvaldību līdzekļi | 755 888 | 896 215 | 140 327 |
| Bioloģiskie un pazemes aktīvi | 121 603 | 122 824 | 1 221 |
| Avansa maksājumi par pamatlīdzekļiem | 8 655 | 13 454 | 4 799 |
| Ieguldījuma īpašumi | 1 817 574 | 1 721 407 | -96 167 |
| Bioloģiskie aktīvi lauksaimnieciskajai darbībai | 134 518 | 101 930 | -32 588 |
| **KOPĀ** | **19 375 556** | **19 874 000** | **498 444** |

2020. gadā Priekules novada pašvaldība iegādājās īpašumā inženierbūvi “Siltumtrase Priekule” par 250 000 EUR, kas tika nodota turējumā pašvaldības kapitālsabiedrībai SIA “Priekules nami”. Tika realizēti vairāki ūdenssaimniecības projekti, kā rezultātā izveidoti jauni ūdensvadu un kanalizācijas tīkli Bunkas pagasta Krotes un Tadaiķu ciemos un Gramzdas pagasta Gramzdas ciemā.

## **2.6. Līdzdalība pašvaldības radniecīgo kapitālsabiedrību kapitālā**

SIA “Priekules nami” 2020. gadu noslēdza ar zaudējumiem 29 890 EUR apmērā. Pašvaldība ir 100% kapitāldaļu turētāja. 2020. gadā kapitālsabiedrībā tika ieguldīti naudas līdzekļi kopsummā 1 374 776 EUR.

SIA “Priekules slimnīca” 2020. gadu noslēdza ar peļņu 74 304 EUR apmērā. 2020. gadā kapitālsabiedrības pamatkapitālā tika ieguldīti naudas līdzekļi 15 000 EUR apmērā, tādējādi palielinot Priekules novada pašvaldībai piederošo kapitāldaļu skaitu uz 56,62%.

Pašvaldība ir kapitāldaļu turētāja arī SIA “RAS 30” 16.94% apmērā un SIA „Liepājas reģiona tūrisma informācijas birojs” 1.8% apmērā.

## **Priekules novada pašvaldības pašu kapitāls**

2020. gadu pašvaldība noslēdza ar pozitīvu budžeta izpildes rezultātu 238 945 EUR apmērā. Savukārt, negatīvs budžeta izpildes rezultāts bija ziedojumu un dāvinājumu budžetā -1 154 EUR. Budžeta izpildes rezultāta salīdzinājumu ar iepriekšējiem pārskata gadiem skatīt 2. attēlā.

14. att. **Priekules novada pašvaldības budžeta izpildes rezultāti no 2018. līdz 2020. gadam**

# PAŠVALDĪBAS PERSONĀLS

2020. gadā Priekules novada pašvaldības iestādēs strādāja 424 darbinieks, tajā skaitā pedagogi, no kuriem 322 sievietes un 102 vīrieši.

15. att. **Darbinieku skaits pašvaldībā no 2009. – 2020. gadam**

16. att. **Darbinieku izglītības**

17. att. **Darbinieku sadalījums atbilstoši darba stāžam**

Analizējot strādājošos pēc nostrādātajiem gadiem pašvaldībā, secinām, ka lielākā daļa darbinieku strādā no 5 līdz 10 gadiem un vairāk par 15 gadiem.

Pašvaldībā vecākajam strādājošam darbiniekam ir 76 gadi , bet jaunākajam – 24 gadi. Vislielākais nodarbināto darbinieku skaits ir vecumā no 30-62 gadiem.

18. att. **Darbinieku sadalījums atbilstoši vecumam**

2020. gadā darbinieki izbeidza darba tiesiskās attiecības uz darbinieka uzteikuma pamata, sakarā uz noteiktu laiku noslēgtu Darba līgumu, kā arī darbinieku pieņemšana darbā uz promesoša darbinieka laiku. Pašvaldībā kopumā ir 424 amata vietas, t.sk., pedagogi. Darbinieki tiek nodarbināti vairākos amatos, darbinieka darba laikam nepārsniedzot normālo darba laiku.

# KOMUNIKĀCIJA AR SABIEDRĪBU

Priekules novada iedzīvotāji ar pašvaldību var sazināties personīgi un attālināti. Jebkurš novada iedzīvotājs var ierasties novada pašvaldībā vai savas dzīves vietas pagasta pārvaldē, lai atrastu atbildes uz kādiem jautājumiem, lai izteiktu kādas idejas, priekšlikumus vai lai iepazītos ar publiski pieejamiem dokumentiem (domes lēmumiem, nolikumiem, saistošiem noteikumiem u.c.). Tā kā Priekules novada Domes sēdes ir atklātas, tad, iepriekš piesakoties, tajās personīgi var piedalīties jebkurš novada iedzīvotājs. Jebkurš novada iedzīvotājs var izmantot Priekules novada pašvaldībā un pagastu pārvaldēs, kā arī Priekules novada pašvaldības organizācijās un iestādēs sniegtos publiskos pakalpojumus tiesisko attiecību, izglītības, sociālās aizsardzības un veselības aprūpes jomās. Jebkurš iedzīvotājs var piedalīties Priekules novada pašvaldības iedzīvotāju aptaujās novada mājaslapā.

Priekules novada pašvaldība rūpējas par to, lai novada iedzīvotāji saņemtu informāciju par novada Domes, pašvaldības un pašvaldības iestāžu darbu, pakalpojumiem un iedzīvotāju iespējām piedalīties vietējās sabiedrības dzīvē. Priekules novada iedzīvotājiem pieejamas četras informācijas saņemšanas iespējas:

1. Priekules novada mājaslapa [*www.priekulesnovads.lv*](www.priekulesnovads.lv%20). Šeit tiek publicēti normatīvie akti, informācija par novada pašvaldības iestāžu darbu, kā arī ziņas par aktuālākajiem notikumiem novadā un valstī. Šeit iedzīvotāji var atrast dažādas veidlapas, informāciju par Priekules Domes deputātu un organizāciju, kā arī par pašvaldības speciālistu un pašvaldības iestāžu darba laikiem, iepazīties ar Domes sēžu audioierakstiem.
2. Ikmēneša informatīvais bezmaksas izdevums “Priekules Novada Ziņas” drukātā un elektroniskā formā. 2020. gadā izdevums iznācis 11 reizes. Elektroniskā formā tas lasāms Priekules novada pašvaldības mājaslapā, bet drukātā formā tas ik mēnesi tiek izdots 2500 eksemplāru tirāžā.
3. Informācija par Priekules novadā aktuāliem notikumiem pieejama arī pašvaldības sociālajā kontā Facebook. Tā tiek regulāri aktualizēta. Šajās informācijas vietnēs iedzīvotāji var dalīties arī savās pārdomās, pieredzē, viedoklī par visu, kas viņiem interesants un svarīgs.
4. Priekules novada pašvaldība sadarbojas arī ar plašsaziņas līdzekļiem.

2020. gadā, tāpat kā iepriekšējos gados, par nozīmīgākajiem notikumiem Priekules novadā ziņots reģionālajos laikrakstos “Kurzemes Vārds” un “Kursas Laiks”, kā arī tiem piesaistītajos interneta portālos [*www.liepajniekiem.lv*](www.liepajniekiem.lv%20) un [*http://www.rekurzeme.lv*](http://www.rekurzeme.lv), televīzijas sižeti sagatavoti sadarbībā ar SIA “Aizputes TV”. Aktualitātes izskanējušas un parādītas arī Latvijas sabiedriskajos medijos.

Dažādās interešu grupās, nevalstisko organizāciju un draudžu ietvaros Priekules novada iedzīvotāji ir brīvi realizēt dažādas iniciatīvas. Gan novada mājaslapā, gan informatīvajā izdevumā pieejama novada nevalstisko organizāciju darbībai noderīga informācija, tostarp, arī par dažādiem finansējuma piesaistes veidiem. Pašvaldība atbalsta NVO iniciatīvas. Ik gadu tiek rīkots projektu konkurss, kurā ir atsevišķa sadaļa NVO aktivitāšu veicināšanai Priekules novadā. Piedalīšanās konkursā dod iespēju saņemt nozīmīgu finansējumu ideju realizēšanai. 2020. gadā minētajās projekta konkursa aktivitātēs tika saņemti 6 projektu iesniegumi, no kuriem apstiprināti un realizēti visi 6. Šo projektu īstenošanas gaitā dažāda vecuma un pieredzes Priekules novada iedzīvotāji varēja piedalīties dažādos pasākumos: diennakts un dienas nometnēs, radošajās darbnīcās, Tēvu un dēlu laivu braucienā pa upi, Bībeles skolā un tās studijās, pieredzes apmaiņas braucienā, sportiskās un fiziskās aktivitātēs, diskusijās, kā arī tika labiekārtotas publiski pieejamas teritorijas.

# NĀKAMAJĀ GADĀ PLĀNOTIE PASĀKUMI

2021. gadā **Priekulē** plānots atjaunot trotuāru Galvenā ielā posmā no Ķieģeļu ielas līdz Skolas ielai. Paredzēta arī Skolas ielas asfaltēšana un ietves rekonstrukcija. Arī Baznīcas ielā paredzēta asfalta seguma atjaunošana. Sociālā atbalsta centrā turpināsies ERAF projekta “Sabiedrībā balstītu sociālo pakalpojumu infrastruktūras izveide deinstitucionalizācijas plāna īstenošanai Priekules novadā” īstenošana. Plānots veikt daudzdzīvokļu namu Dārza ielā 16 un 18, un Ganību ielā 3 iekšpagalmu labiekārtošanu, bruģēšanu.


**Bunkas pagastā** plānots izveidot brīvā laika pavadīšanas vietu pie Krotes Kronvalda Ata pamatskolas (mazais sporta laukums). Daudzdzīvokļu dzīvojamai mājai Suvorova 31, Tadaiķu ciemā, plānots veikt jumta rekonstrukciju. Arī daudzdzīvokļu ēkai “Kurši”, Krotes ciemā, paredzēts jumta remonts. Ēkai “Bunkas kultūras nams” plānota lietus ūdens kanalizačijas izbūve. Savukārt, ceļa B9 posmam Krotes Indrāni – Elijas Krotē plānota tehniskā projekta izstrāde un apgaismojuma izbūve.


**Kalētu pagastā** veikt daudzdzīvokļu ēkas Liepu aleja 3a jumta seguma nomaiņu. Kalētu Mūzikas un mākslas skolas Mazās skolas ēkai paredzēta energoefektivitātes uzlabošana, veicot ēkas siltināšanu.


**Gramzdas pagastā** plānota iekšpagalma seguma maiņa Miera ielā 2 un ielu apgaismojuma izbūve Nākotnes ielā. Paredzēta jumta remonta darbi daudzdzīvokļu ēkām “Liepas”, Aizvīķos un Miera iela 2, 4 un 5 Gramzdā.

**Virgas pagastā** plānota pagasta pārvaldes pārcelšanās no Paplakas uz Virgu, kur pēc Virgas pamatskolas reorganizācijas ir tukša ēka “Virgas muiža”. Lai pārvalde varētu uzsākt darbu Virgas muižā, paredzēti dažādi ēkas remontdarbi – ūdensvada un kanalizācijas punkta izveide, telpu kosmētiskie remonti. Prūšu ūdenskrātuvē paredzēta otras pontonu laipas būvniecība.

# NEATKARĪGU REVIDENTU ZIŅOJUMS

****

****

****